title: 6-10-virasto

text: Esimerkki tästä vastuujärjestelmästä tulee esille siinä, kuinka Pekingiin matkustavia mielenosoittajia kohdeltiin vainokampanjan alkuvuosina. Kun Falun Gongin vaino alkoi vuonna 1999, satoja Falun Gongin harjoittajia matkusti päivittäin Taivaallisen rauhan aukiolle tai pekingiläisiin vetoomustoimistoihin vetoamaan oikeuksiensa puolesta. Pääkaupunkiin virtaavien mielenosoittajien joukkoja suitsiakseen 6-10-viraston keskustoimisto määräsi paikallisviranomaiset vastuullisiksi siitä, ettei kukaan matkustaisi Pekingiin kyseisten viranomaisten omilta alueilta. "Maakuntahallitus määräsi pormestarit ja lääninjohtajat maksamaan sakkoja jokaisesta heidän alueiltaan Pekingiin matkustaneesta Falun Gongin harjoittajasta", Johnson kirjoittaa. Sen jälkeen pormestarit ja lääninjohtajat sakottivat paikallisten 6-10-virastojen tai PLAC-haarojen johtajia, jotka vuorostaan sakottivat kyläpäälliköitä, jotka taas sakottivat paikallispoliisia. Poliisi määräsi rangaistuksia Falun Gongin harjoittajille ja vaati näiltä säännönmukaisesti rahaa näiden kustannusten korvaamiseksi. Johnsonin mukaan "sakot olivat laittomia; niistä ei koskaan laadittu minkänlaista lakia tai säädöstä." Hallituksen viranomaiset ilmoittivat niistä vain suullisesti kokouksissa. "Mitään ei ollut kirjallisessa muodossa, koska asiasta ei haluttu tehdä julkista", eräs viranomainen kertoi Johnsonille.


title: 6-10-virasto

text: Falun Gongin harjoittajien tarkkailu ja tiedustelutietojen kerääminen lukeutuu 6-10-virastojen päätehtäviin. Paikallistasoilla tähän kuuluvat työpaikkojen ja asuinrakennusten valvonta Falun Gongin harjoittajien tunnistamiseksi, päivittäiset käynnit tunnettujen (tai viranomaisrekisteriin kirjattujen) Falun Gongin harjoittajien kotona sekä harjoittajien ympärivuorokautisen tarkkailun koordinointi ja johtaminen. 6-10-virasto ei kaikissa tapauksissa suorita tarkkailua itse. Sen sijaan se voi määrätä tämän tehtävän paikallisviranomaisille ja edellyttää niiden raportoivan 6-10-virastolle säännöllisin väliajoin. Perustason 6-10-virastot välittävät keräämänsä tiedustelutiedot operationaalisessa ketjussa yläpuolellaan olevalle 6-10-virastolle. Monissa tapauksissa tarkkailu kohdistuu Falun Gongin harjoittajiin, jotka on aiemmin saatu luopumaan vakaumuksestaan vankilassa tai pakkotyöleirillä, ja sen tarkoituksena on estää "rikoksenuusinta".


title: 6-10-virasto

text: 6-10-viraston tiedusteluhankkeiden tukena käytetään myös ilmiantajina toimivia tavallisia kansalaisia, jotka saavat korvauksen tietolähteenä toimimisesta. Paikallistason 6-10-virastot ovat tarjonneet merkittäviä rahapalkintoja tiedoista, jotka johtavat Falun Gongin harjoittajien pidättämiseen. Kansalaisille on luotu 24 tuntia vuorokaudessa auki olevia hotline-numeroita, joihin heitä kehotetaan soittamaan Falun Gongin harjoittajia koskevat vihjeensä. Joillakin alueilla työpaikkoja, oppilaitoksia, asuinalueiden toimikuntia ja perheitä pidetään tulosvastuullisina Falun Gongin harjoittajien valvonnasta ja ilmiantamisesta.


title: 6-10-virasto

text: Kotimaisen tarkkailun lisäksi 6-10-virasto osallistuu väitetysti tiedustelutietojen keräämiseen ulkomailla. Loikkari Hao Fengjun, entinen 6-10-viraston työntekijä, on todistanut 6-10-viraston osallistuvan ulkomaisia Falun Gongia harjoittajia koskevien tiedusteluraporttien kokoamiseen ja analysointiin mm. Yhdysvalloissa, Kanadassa ja Australiassa.


title: 6-10-virasto

text: Vuonna 2005 Kiinan Berliinin-suurlähetystössä toimiva kiinalainen agentti rekrytoi Saksassa asuvan Falun Gongin harjoittajan, tohtori Dan Sunin, toimimaan informanttina. Agentti järjesti Sunille raporttien mukaan tapaamisen kahden miehen kanssa. He väittivät olevansa kiinalaisen lääketieteen asiantuntijoita, jotka olivat kiinnostuneita Falun Gongin tutkimisesta. Sun suostui välittämään heille tietoa ja nähtävästi toivoi, että hän voisi auttaa heitä ymmärtämään Falun Gongia paremmin. Miehet olivat tosiasiassa 6-10-viraston Shanghain-haaran korkean tason virkamiehiä. Sunin mukaan hänellä ei ollut tietoa siitä, että miehet olivat kiinalaisia tiedusteluagentteja, mutta koska hän teki heidän kanssaan yhteistyötä, hän sai Saksassa tuomion vakoilusta vuonna 2011. Der Spiegelin mukaan tapaus osoitti, "kuinka tärkeää [Falun Gongin] vastainen taistelu on [Kiinan] hallitukselle". Lehti myös sanoi sen "ilmentävän, että Kiinan tiedustelupalvelut valitsevat toisinaan äärimmäisen päällekäyvän lähestymistavan."


title: 6-10-virasto

text: Propaganda lukeutuu 6-10-viraston ydintehtäviin sekä keskus- että paikallistasolla. "Falun Gongin käsittelyyn perustettuun keskusjohtoryhmään" kuuluu kommunistipuolueen propagandaosaston korkean tason virkamiehiä, mukaan lukien propagandaministeri sekä propaganda- ja ideologiatyön keskusjohtoryhmän apulaisjohtaja. Kun tämän lisäksi 6-10-viraston organisatorinen asema on tärkeimpien uutis- ja propagandaelinten yläpuolella, sillä on riittävää vaikutusvaltaa Falun Gongin vastaisten propagandahankkeiden johtamiseen keskustasolla.


title: 6-10-virasto

text: James Tongin mukaan ensimmäiset "propagandahyökkäykset" Falun Gongia vastaan aloitettiin johtavissa valtiollisissa sanomalehdissä kesäkuun 1999 lopulla – pian 6-10-viraston perustamisen jälkeen mutta ennen Falun Gongin vastaisen kampanjan virallista julistamista. Hankkeen johtaja oli Ding Guangen toimiessaan Falun Gongin käsittelyyn perustetun keskusjohtoryhmän apulaisjohtajana ja Kiinan propagandajohtajana. Median ensimmäisissä hyökkäyksissä oli vain epäsuoria viittauksia Falun Gongiin; ne keskittyivät "taikauskon" ivaamiseen ja ateismin ylistämiseen. Kampanjan virallista aloitusta edeltävinä viikkoina Keskusjohtoryhmä ja 6-10-virasto ryhtyivät laatimaan runsaasti kirjoja, pääkirjoituksia ja televisio-ohjelmia, joissa Falun Gong tuomittiin. Ne julkistettiin 20.7.1999 jälkeen, kun Falun Gongin vastainen kampanja oli virallisesti alkanut.


title: 6-10-virasto

text: David Ownbyn mukaan heinäkuuta 1999 seuraavina kuukausina Kiinan tiedotusvälineet "suoltivat ulos satoja Falun Gongin vastaisia artikkeleita, kirjoja ja tv-reportaaseja. Kiinalaiset eivät olleet nähneet sellaista ylenpalttisuutta Kulttuurivallankumouksen huippukauden jälkeen." Valtiollinen propaganda vetosi aluksi tieteelliseen rationalismiin ja sanoi Falun Gongin maailmankuvan olevan "täydellinen vastakohta tieteelle" ja kommunismille. Kansan päivälehti kirjoitti 27.7.1999, että kyse oli "teismin ja ateismin, taikauskon ja tieteen, idealismin ja materialismin välisestä kamppailusta". Muu valtiollisen lehdistön retoriikka keskittyi syytöksiin siitä, että Falun Gong johti harjoittajiaan harhaan ja oli terveydelle vaarallista. Kun propagandasta pyrittiin tekemään paremmin massoihin vetoavaa, hallitus julkaisi sarjakuvakirjoja, joissa Falun Gongin perustaja Li Hongzhi'tä verrattiin Lin Biaoon ja Adolf Hitleriin.


title: 6-10-virasto

text: 6-10-viraston keskustoimisto myös ohjaa paikallisia 6-10-virastoja Falun Gongin vastaisessa propagandatyössä. Tähän sisältyvät työskentely paikallisen median kanssa sekä ruohonjuuritason kampanjat, joiden tavoitteena on "kouluttaa" kohdeyleisöjä oppilaitoksissa ja yliopistoissa, valtiollisissa yrityksissä sekä sosiaalisissa ja kaupallisissa yrityksissä. Esimerkiksi vuonna 2008 6-10-viraston keskustoimisto antoi määräyksen propagandatyöstä, jonka oli määrä estää Falun Gongin harjoittajia "häiritsemästä" Pekingin Olympialaisia. Kampanjaan viitattiin hallituksen verkkosivuilla kaikissa Kiinan maakunnissa.


title: 6-10-virasto

text: 6-10-virastot tekevät paikallisten turvallisuusviranomaisten kanssa yhteistyötä tarkkaillakseen ja vangitakseen Falun Gongin harjoittajia, joista monet saavat hallinnollisen tuomion uudelleenkoulutusleireille – tai vankilaan, mikäli he jatkavat Falun Gongin harjoittamista ja sen puolesta puhumista. Kiinassa vangittujen Falun Gongin harjoittajien määrän arvioidaan olevan satojatuhansia; joissakin rangaistuslaitoksissa Falun Gongin harjoittajat ovat enemmistönä.


title: 6-10-virasto

text: Kiinan 6-10-virastot ylläpitävät epävirallista verkostoa laitoksista, joiden tavoitteena on "muuntaminen uudelleenkoulutuksen kautta". Näitä laitoksia käytetään erityisesti Falun Gongin harjoittajien ideologiseen "uudelleenohjelmointiin". Heidät yritetään saada luopumaan vakaumuksestaan fyysisen ja henkisen väkivallan avulla. Vuonna 2001 6-10-viraston keskustoimisto määräsi "kaikki asuinalueiden toimikunnat, valtiolliset instituutiot ja yritykset" aloittamaan näiden uudelleenkoulutuslaitosten käytön. Keitään Falun Gongin harjoittajia ei ollut määrä säästää uudelleenkoulutukselta – myös opiskelijat ja vanhukset oli saatava mukaan. Samana vuonna 6-10-virasto antoi raporttien mukaan käskyjä siitä, että Falun Gongia aktiivisesti harjoittavat henkilöt on lähetettävä vankilaan tai pakkotyöleirille. Perheiden ja työnantajien oli määrä eristää sosiaalisesti ja tarkkailla niitä, jotka eivät suostuneet luopumaan vakaumuksestaan.


title: 6-10-virasto

text: Vuonna 2010 6-10-viraston keskustoimisto aloitti kolmevuotisen intensiivikampanjan tunnettujen Falun Gongin harjoittajien "muuntamiseksi". Ympäri Kiinaa saatujen raporttien perusteella paikalliset 6-10-virastot määräsivät kiintiöitä näille muuntamisille ja vaativat paikallisviranomaisia viemään Falun Gongin harjoittajia uudelleenkoulutusistuntoihin tarvittaessa väkisin. Jos harjoittajat eivät suostuneet luopumaan vakaumuksestaan, heidät oli määrä lähettää pakkotyöleireille.


title: 6-10-virasto

text: Vankiloiden, työleirien ja "muuntamislaitosten" lisäksi 6-10-virasto voi mielivaltaisesti lähettää henkisesti terveitä Falun Gongin harjoittajia psykiatrisiin laitoksiin. Vuonna 2002 arvioitiin, että noin 1000 Falun Gongin harjoittajaa pidettiin tahdonvastaisesti mielisairaaloissa, joissa tapahtuvasta kaltoinkohtelusta raportoitiin yleisesti.


title: 6-10-virasto

text: Suurin osa vangituista Falun Gongin harjoittajista saa hallinnollisen tuomion pakkotyöleireille, joskin useat tuhannet ovat saaneet pitemmän vankilatuomion. Syytteenä on usein ollut "harhaoppisen järjestön käyttäminen lain toimeenpanon heikentämiseksi" – viittaus epämääräiseen säädökseen, jonka perusteella voidaan usein tuomita yli kymmenen vuoden vankeusrangaistukseen.


title: 6-10-virasto

text: Kiinalaiset ihmisoikeusjuristit ovat syyttäneet 6-10-virastoa säännöllisestä puuttumisesta Falun Gongin harjoittajien oikeusjuttuihin, minkä seurauksena tuomareille ei ole annettu mahdollisuutta tehdä riippumattomia päätöksiä. Asianajaja Jiang Tianyongin mukaan näiden oikeusjuttujen tulos päätetään paikallisessa 6-10-virastossa eikä oikeusistuimessa. Marraskuussa 2008 kaksi Heilongjiangin maakunnassa Falun Gongin harjoittajia edustanutta juristia havaitsi tuomarin ja 6-10-viraston agenttien tapaamisen. Muut lakimiehet, mukaan lukien Gao Zhisheng, Guo Guoting ja Wang Yajun, ovat sanoneet 6-10-viraston estäneen Falun Gong -asiakkaiden tapaamisen ja heidän puolustamisensa oikeudessa.


title: 6-10-virasto

text: Viralliset asiakirjat tukevat väitteitä 6-10-viraston häirinnästä. Vuonna 2009 kahdessa erillisessä asiakirjassa Jilinin ja Liaoningin maakunnista kuvattiin, kuinka Falun Gongin harjoittajien oikeusjutut on hyväksyttävä ja/tai auditoitava 6-10-viraston toimesta. 6-10-viraston organisationaalinen läheisyys KKP:n poliittisen ja lainsäädännöllisen komitean kanssa antaa sille hyvät mahdollisuudet vaikuttaa Kiinan korkeimpaan kansantuomioistuimeen ja Oikeusministeriöön sekä keskustasolla että vastaaviin toimijoihin paikallistasolla.


title: 6-10-virasto

text: Useat lähteet ovat raportoineet 6-10-viraston virkamiesten osallistuvan Falun Gongin harjoittajien kidutukseen vankeudessa tai tällaisen kidutuksen määräämiseen. Kirjeessään Kiinan johtajille vuonna 2005 tunnettu ihmisoikeusjuristi Gao Zhisheng kertoi, kuinka 6-10-viraston virkamiehet hakkaavat ja raiskaavat Falun Gongin harjoittajia: "olipa kyse mistä tahansa kuulemistani uskomattoman mutta todenmukaisen väkivallan kuvauksista tai kertomuksista siitä, kuinka hallitus kiduttaa epäinhimillisesti omia kansalaisiaan – eniten minua on järkyttänyt se, kuinka 6-10-virasto ja poliisi säännönmukaisesti kohdistavat väkivaltaa naisten sukuelimiin", Gao kirjoitti. Loikkari Hao Fengjun on todistanut nähneensä, kuinka hänen työtoverinsa 6-10-virastossa hakkasi iäkästä naispuolista Falun Gongin harjoittajaa rautakangella. Tämä tapahtuma oli kimmoke sille, että Hao päätti loikata Australiaan. YK:n erityistarkkailijan vuoden 2009 raportti oikeusjärjestelmän ulkopuolisista tappamisista syytti 6-10-virastoa Falun Gongin harjoittajien kidutuskuolemista vuoden 2008 Pekingin Olympialaisten edellä.


title: 6-10-virasto

text: Wall Street Journalin Ian Johnson raportoi vuonna 2000, että Falun Gongin harjoittajia kidutettiin kuoliaaksi 6-10-viraston ylläpitämissä "muuntaminen uudelleenkoulutuksen kautta" -laitoksissa. 6-10-viraston keskustoimisto oli ilmoittanut paikallisviranomaisille, että niillä on oikeus käyttää mitä tahansa keinoja estääkseen Falun Gongin harjoittajia matkustamasta Pekingiin osoittamaan mieltään vainoa vastaan. Raporttien mukaan tämä käsky johti harjoittajien laajamittaiseen kaltoinkohteluun vankeudessa.


title: 6-10-virasto

text: Vuonna 2003 "Falun Gongin käsittelyyn perustetun keskusjohtoryhmän" nimeksi muutettiin "Harhaoppisten uskontojen käsittelyyn perustettu keskusjohtoryhmä". Samana vuonna sen toimivaltaa laajennettiin 28 muun "harhaoppisen uskonnon" ja "vahingollisen qigong-menetelmän" hävittämiseksi. Vaikka Falun Gong on yhä 6-10-viraston ensisijainen kohde, on olemassa näyttöä siitä, että paikalliset 6-10-virastot kohdistavat toimintaansa myös muihin ryhmiin, joista osa identifioi itsensä buddhalaisiksi tai protestanttisiksi seurakunniksi. Toimintaan sisältyvät näiden ryhmien jäsenten tarkkailu, propagandatyö sekä jäsenten pidättäminen ja vangitseminen.


title: 6-10-virasto

text: Joissakin tapauksissa 6-10-virasto harjoittaa toimintaa, joka ei liity virallista tunnustusta vailla olevien uskontojen tarkkailuun ja vainoon. Esimerkiksi The Economistin mukaan 6-10-viraston virkamiehet valvoivat sokean ihmisoikeusjuristi Chen Guangchengin kotiarestia. Chen tunnetaan parhaiten pakkoaborttien ja pakkosterilisoinnin vastustamisesta.


title: 6-10-virasto

text: Vuonna 2008 perustettiin uusia "johtoryhmiä", joiden tavoitteeksi annettiin "vakauden turvaaminen". Vastaavia paikallistoimistoja perustettiin kaikkien suurten rannikkokaupunkien jokaiseen piiriin. Niiden tehtävänä oli Kiinan kommunistipuolueen vastaisten elementtien tuhoaminen. Vakauden turvaamisviraston haaratoimistoissa ja 6-10-virastoissa on merkittäviä päällekkäisyyksiä. Toisinaan ne jakavat keskenään toimitilat, henkilöstön ja johdon.


title: 6-10-virasto

text: Cookin ja Lemishin mukaan tukeutuminen varta vasten perustettuihin komiteoihin, kuten 6-10-virastoon ja vakauden turvaamisvirastoon, voi ilmentää kommunistipuolueen johtajien käsitystä siitä, että valtion olemassa olevat turvallisuuspalvelut ovat riittämättömiä. "Se, että nämä viranomaiset tukeutuvat yhä enemmän mielivaltaisiin, oikeusjärjestelmän ulkopuolisiin ja räätälöityihin turvallisuusjoukkoihin oman valtansa turvaamiseksi ei ainoastaan heikennä Kiinan ihmisoikeustilannetta. Se uhkaa myös Kiinan kommunistipuolueen sisäistä politiikkaa siinä tilanteessa, jos 6-10-virastoon liittyvä työ politisoituu", he kirjoittavat.


title: Kartiskalampi

text: Kartiskalampi on Pirkanmaalla Parkanossa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Kartiskalampi on osa Riuttasjärven-Linnanjärven aluetta.


title: Kartiskalampi

text: Lampi on 100 metriä pitkä ja hieman kapeampi. Se sijaitsee suolla 400 metrin päässä Riuttasjärvestä. Suo on ojitettu ja lampeen on kaivettu kaksi ojaa. Lammen vesi virtaa ojia myöten Vehkapuruun, joka laskee Riuttasjärveen. Rannoilla ei ole rakennuksia eikä lammelle johda teitä.


title: Vehkapurunlampi

text: Vehkapurunlampi on Pirkanmaalla Parkanossa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Vehkapurunlampi on osa Riuttasjärven-Linnanjärven aluetta.


title: Vehkapurunlampi

text: Lampi on 150 metriä pitkä, 70 metriä leveä ja sen pinta-ala on 1,1 hehtaaria. Se sijaitsee suon ja pellon välissä ja siihen on kaivettu kuusi ojaa. Yksi ojista tuo vettä Hotakannevalta, jossa on Hotakanlampi, toinen tuo vettä Mustakeitaalta ja kolmas vie lammesta vettä Vehkapuruun, joka laskee Riuttasjärveen. Rantaviiva on 450 metriä pitkä. Rannalla ei ole rakennuksia ja sille pääsee kulkemaan peltoja pitkin.


title: Vehkapurunlampi

text: Vanhassa 1800-luvun pitäjänkartassa Vehkapuru oli kirjoitettu "Vehkapuro". Se sai alkuunsa Mustakeitaan itäreunasta ja laski lammen ("Vehkapurolampi") läpi. Oja toimi samalla kylänrajana. Pohjoisrannassa sijaitsi "Vehkapuron" talo tai torppa.


title: Vehkapurunlampi

text: Nuoremmassa vuoden 1927 kartassa lammen yläpuolista ojaa kutsuttiin "kullanojaksi" ja lammen alapuolista ojaa "Sava–luomaksi".


title: Adi L Hasla

text: Adi L Hasla, oikealta nimeltään Adil Hatni (s. 29. joulukuuta 1991, Jyväskylä), on Jyväskylän Kuokkalasta kotoisin oleva suomalainen rap-artisti, joka on saanut kuuluisuutta muun muassa musiikkipalvelu Spotifyn ja YouTuben avulla. Hänen äitinsä on suomalainen ja isä marokkolaistaustainen. Monsp Records julkaisi Adi L Haslan debyyttialbumin "Habiturientti" vuonna 2015. Adi L Haslan toinen sooloalbumi "Pieni Punainen" "Kana" ilmestyi marraskuussa 2017. Ensimmäisestä albumista poiketen "Pieni Punainen Kana" julkaistiin Universal Music Finlandin kautta.


title: Cyriel Verschaeve

text: Cyriel Verschaeve (1874–1949) oli flaamilainen katolinen isänmaallinen pappi ja kirjailija. Hänen julkaisemaansa runoutta ovat mm. "Zeesymphonien", joka ilmestyi vuonna 1911 ja on symbolista aaterunoutta ja vuonna 1936 ilmestynyt "Nocturnen". Hänen näytelmiään ovat ainakin "Jakob van Artevelde" (1911), "Philips van Artevelde" (1913), "Judas" (1917), "Maria Magdalena" (1918) ja "Elyah" (1936). Aiheiltaan ne liittyvät historiaan ja Raamattuun. 1920–1922 hän julkaisi kuusiniteisen esseeteoksen "Uren van Bewondering voor groote Kunstwerken" ja vuonna 1940 monumentiaaliteoksen "Jezus".


title: Organokromiyhdisteet

text: Organokromiyhdisteet ovat organometalliyhdisteitä, jotka sisältävät kromin ja hiilen välisen kovalenttisen sidoksen. Organokromiyhdisteitä käytetään reagensseina orgaanisen kemian synteeseissä. Monia niistä käytetään muun muassa polymerointikatalyytteinä.


title: Organokromiyhdisteet

text: Organokromiyhdisteissä kromin hapetusluku voi vaihdella -II:sta +VI:n. Tyypillisimpiä ovat 0 ja +III. Yksinkertaiset alkyylikromiyhdisteet ovat stabiileja lähinnä silloin kuin substituentit ovat steerisesti estyneitä, jolloin β-eliminaatio ei ole mahdollinen, tai kompleksina esimerkiksi litiumheksametyylikromaattina Li[Cr(CH)(dioksaani). Tällaisia alkyyli- tai aryylikromiyhdisteitä valmistetaan joko transmetallaatiolla Grignard-reagenssien, organolitium- tai organosinkkiyhdisteiden ja kromi(III)suolan välisellä reaktiolla tai kromi(II)suolan ja alkyylihalidin välisellä reaktiolla. Organokromiyhdisteet eivät ole yhtä emäksisiä ja nukleofiilisiä kuin vastaavat organolitium-, -magnesium- tai -sinkkiyhdisteet. Yhdisteet sietävät pieniä määriä vettä, mutta hydrolysoituvat hitaasti veden vaikutuksesta. Hydrolysoitumisreaktio ei ole yhtä nopea kuin monilla muilla orgametalliyhdisteillä johtuen kromille tyypillisesti koordinaatiokehässä tapahtuvien ligandienvaihtoreaktioiden hitaudesta.


title: Organokromiyhdisteet

text: Tavanomaisia alkyylikromiyhdisteitä stabiilimpia ovat kromin karbonyylit esimerkiksi kromikarbonyyli ja π-sidoksia muodostavat ligandit kuten dieenit ja aromaattiset yhdisteet. Stabiileja ovat muun muassa metalloseeneihin kuuluva kromoseeni, jossa ligandina on kaksi syklopentadieeniä ja tämän kanssa isoelektrinen bis(bentseeni)kromi ja muut samankaltaiset aromaattiset organokromiyhdisteet.


title: Laiwu

text: Laiwu (, pinyin: Láiwú Shì) oli prefektuuritason kaupunki Kiinan Shandongin maakunnan keskiosassa. Kaupungin keskusta sijaitsi linnuntietä noin 70 kilometriä maakunnan pääkaupunki Jinanista kaakkoon. Kaupungin väkiluku oli 1,3 miljoonaa (2010) ja pinta-ala 2 246 neliökilometriä.


title: Laiwu

text: Prefektuuri rajoittui pohjoisessa Jinanin, idässä Zibon, sekä etelässä ja lännessä Tai’anin prefektuuritason kaupunkeihin. Tammikuun alussa 2019 Laiwu on yhdistetty Jinaniin.


title: Laiwu

text: Piirikuntatasolla kaupunki jakautui kahteen osaan seuraavasti (asukasluvut vuonna 2010):


title: Laiwu

text: Yhdistyksen jälkeen molemmat kaupunkipiirit tulivat Jinanin kaupunkipiireiksi, ja Laichengin kaupunkipiiri muuttui Laiwun kaupunkipiiriksi.


title: Chuck Threeths

text: Chuck Threeths (s. 13. joulukuuta 1957) on yhdysvaltalainen koripallovalmentaja ja aktiiviuransa lopettanut koripalloilija.


title: Chuck Threeths

text: Threeths pelasi Tennesseen yliopistossa vuodet 1976–1980 ja vuosina 1980–1983 kolme kautta suomalaisessa Äänekosken Huimassa, keskimmäisen kauden 1981–1982 Suomen pääsarjassa. SM-sarjakaudella Huima jäi runkosarjassa viimeiseksi ja putosi alemmalle sarjatasolle. Keskimäärin Threeths teki kauden aikana 26,6 pistettä ja otti 18,3 levypalloa per ottelu ollen koko kauden levypallotilaston toinen.


title: Chuck Threeths

text: Threeths palasi Suomeen pysyvästi syksyllä 2014. Kaudella 2015–2016 hän toimi I-divisioona A:ssa pelanneen HoNsUn päävalmentajana.


title: Doksaus

text:
”Doxaus”
tai ”doxaaminen” tai doxxaus ( < "docs" < "documents" ’asiakirjat’) on internet-slangin ilmaus, joka tarkoittaa toisten ihmisten henkilötietojen etsimistä ja luvatonta jakelemista julkisuuteen.


title: Doksaus

text: Englannin kielen sana "doxing" on johdettu sanasta "docs", joka on lyhenne sanasta "documents". 1990-luvulla samasta asiasta käytettiin käytettiin ilmaisua "dropping dox", ja se lyhentyi myöhemmin muotoon "dox". "Wired"-lehden mukaan käsitettä käytettiin esimerkiksi seuraavalla tavalla: ”Zero Cool pissed me off, so I’m dropping his dox in IRC.”


title: Doksaus

text: Doksaus yhdistetään usein yksityisyyden suojan rikkomiseen, minkä takia sillä on kielteinen merkitys.


title: Doksaus

text: Hakkerit ja harrastelijasalapoliisit keräävät toisinaan internetistä henkilötietoja. Ei ole mitään tiettyä doksauksen tapaa, vaan tekijä voi hakea mitä tahansa tietoa, mikä liittyy kohteeseen.


title: Doksaus

text: Tavanomainen verkkohaku voi tuoda tuloksia henkilötietoja etsittäessä. Sosiaalisen median sivustot, kuten Facebook, Twitter ja LinkedIn tarjoavat paljon tietoa yksityishenkilöistä, koska monet palveluiden käyttäjät jakavat paljon omia henkilökohtaisia tietojaan (kuten valokuvia, tiedon työpaikastaan, puhelinnumeron tai sähköpostiosoitteen), ja niiden tietoturva on vähäinen. Puhelinnumeroiden yhteystietohakupalvelut ja käyttäjän manipulointi ovat yleisiä tapoja henkilötietojen keräämisessä.


title: Doksaus

text: Verkkotunnuksen IP-osoitteen tarkistus (whois) tai henkilökohtaisen IP-osoitteen perusteella tehty maantieteellisen sijainnin paikannus on myös yleistä henkilötietoja etsittäessä.


title: Doksaus

text: Kun henkilön tiedot on julkaistu, häntä voidaan häiritä muun muassa paikan päällä kiusaamisella, hänen nimillään tehtyjä valeprofiileja tekemällä, väärällä nimellä tehtyjä pizzatilauksia tekemällä ja ”swattauksilla”. ”Swattausta” tapahtuu lähinnä Yhdysvalloissa. Se merkitsee virheellisen ilmoituksen tekemistä henkilön vaarallisuudesta niin, että hänen kimppuunsa saadaan lähetettyä poliisin erikoisjoukot.


title: Doksaus

text: On tähdennettävä, että hakkeri ei välttämättä julkista tietoja, vaan hän voi myös kerätä tietoja murtautuakseen jonkun käyttäjätiliin.


title: Doksaus

text: Vuoden 2013 Bostonin maratonien jälkeen Reddit-sivustolla osa käyttäjistä turvautui oman käden oikeuteen, ja he tunnistivat vääriä henkilöitä epäillyiksi pommi-iskun tekijöiksi.


title: Doksaus

text: Anonymous-ryhmä on turvautunut usein doksaamiseen. Joulukuussa 2011 se julkaisi tiedot 7 000:sta poliisin työntekijästä vastavedoksi hakkerointitutkimuksiin.


title: Doksaus

text: Suomenkielinen MV-lehti on yrittänyt hiljentää kriitikoitaan julkaisemalla heidän henkilötietojaan.


title: Doksaus

text:
Madventures-yrittäjä ja toimittaja Riku Rantala esitteli joulukuussa 2016 aamu-tv:ssä pakolaisille suunnatun kaarnaveneprojektin, joka herätti arvostelua sosiaalisessa mediassa. Päivän Byrokraatti -blogi oli virheellisesti kirjoittanut, että Rantalan Startup Refugees -projekti olisi saanut 150 000 euroa verorahoja kaarnalaivan suunnitteluun, vaikka hanke sai kyseiset 150 000 vasta vuodelle 2017.
Rantala hyökkäsi blogia vastaan "Helsingin Sanomien" kolumnissaan, syytti sitä vihapuheeksi, valemediaksi ja uhkasi oikeustoimilla. Hän paljasti, että nimettömän blogin taustalla olevalla henkilöllä on yhteys helsinkiläiseen asianajotoimistoon.


title: Doksaus

text: Ylen toimittaja ja Pressiklubi-ohjelman juontaja Sanna Ukkola otti häntä Twitterissä arvostelleen henkilön työnantajan selville ja otti yhteyttä tämän esimiehiin. Tviittejä luettiin Etelä-Pohjanmaan opiston johtoryhmän aamupalaverissa, ja Ukkolaa arvostellut opettaja joutui opiston vararehtorin puhutteluun, mutta esimies ei löytänyt toiminnasta mitään huomautettavaa eikä ymmärtänyt miten koko asia liittyy työnantajaan.


title: Xuetangliangzin löytöpaikka

text: Xuetangliangzin löytöpaikka () eli myös Yunxianin ihmisen löytöpaikka () on arkeologinen kohde Kiinassa Hubein maakunnan Yunxianin piirikunnassa. Se tunnetaan erityisesti kahden pääkallon löytöpaikkana. Löydetyjä pääkalloja kutsutaan "Yunxianin ihmiseksi". Kallot ovat huonosti säilyneitä ja onkin epävarmaa, kuuluvatko ne "Homo erectukselle" vai varhaiselle "Homo sapiensille".


title: Xuetangliangzin löytöpaikka

text: Kohde sijaitsee lähellä Mitousin kylää Hanjoen (Hanjiang) rannasta kohoavalla rinteellä. Hanjoki on Jangtsen pohjoisesta laskeva sivuhaara, joka yhtyy siihen Wuhanin kohdalla.


title: Xuetangliangzin löytöpaikka

text: Kohde löydettiin vuonna 1975, kun jokitörmän sorasta huomattiin ihmisen hammas. Kohteesta ei kuitenkaan löydetty mitään uutiskynnyksen ylittävää 14 vuoteen. Sitten vuonna 1989 löytyi pääkallo (tunnus "EV 9001") ja vuonna 1990 toinen pääkallo ("EV9002"). Ne tutkittiin ja kuvailtiin vasta vuonna 1992. Silloin kallot luokiteltiin kuuluvaksi lajeihin Homo erectus ja varhainen Homo sapiens.


title: Xuetangliangzin löytöpaikka

text: Myöhemmin vuonna 1995 kallot katsottiin olevan lajia Homo sapiens. Päättämättömyys johtuu kallojen heikosta säilymisestä, joka on hävittänyt lajiominaisia piirteitä. Vuosina 2001 ja 2008 tutkittiin uudelleen löydettyjen kivityökalujen ominaisuuksia.


title: Xuetangliangzin löytöpaikka

text: Vuonna 1996 suoritettiin ajoitus elektronin spin-resonanssi menetelmällä. Kymmenen näytettä otettiin eri nisäkkäiden hampaiden kiilteestä ja näiden ajoituksien keskiarvoksi saatiin 581 000±93 000 vuotta. Ajoitukset vaihtelivat 800 000±164 000 ja 455 000±58 000 vuoden välillä. Yhdistettynä talteen kerättyjen faunan fossiilien lajiston kanssa voidaan tämä löytökohde sijoittaa ajallisesti Zhoukoudian ja Gongwangling välille.


title: Xuetangliangzin löytöpaikka

text: Kuuluisimmat löydöt ovat kaksi Yunxianin kalloa (numerot EV 9001 ja EV 9002). Kalloja kuvailleet Li ja Etler luokittelivat ne eri lajeiksi "Homo erectus" ja varhainen "Homo sapiens". Luokittelua haittasi kallojen kärsimät vahingot maakerrosten puristuksessa ja maaperän liikkuessa paikaltaan. On myös ehdotettu että molemmat olisivat lajia "Homo erectus" tai "Homo sapiens". Annetut ajoitukset ovat kuitenkin liian vanhoja "Homo sapiensille".


title: Xuetangliangzin löytöpaikka

text: Koska kallojen piirteet muistuttavat hieman molempia lajeja, on ehdotettu, että kallot kuuluisivatkin lajille "Homo heidelbergensis." Näin voitaisiin perustella niiden kehittyminen Denisovanihmisiksi, joita eräät pitävät Neandertalinihmisenä ("Homo neanderthalensis"). Varmuutta näille spekulaatioille saadaan vasta DNA-analyysin avulla.


title: Xuetangliangzin löytöpaikka

text: Kohteesta on löytynyt joitakin kiviesineitä, mutta niiden liittyminen löydettyihin pääkalloihin on epävarmaa. Joitakin työkaluja on työstetty kaksipuolisesti.


title: Spencer Abbott

text: Spencer Abbott (s. 30. huhtikuuta 1988 Hamilton, Ontario, Kanada) on kanadalainen jääkiekkoilija, joka pelaa SHL-joukkue Frölunda HC:ssä. Hän on pelipaikaltaan oikea laitahyökkääjä ja laukoo oikealta.


title: Spencer Abbott

text: Abbott pelasi kolme kautta OPJHL-junioriliigaa Hamilton Red Wingsissa. Toisella kaudellaan 2006–2007 hän jakoi tehoilla 32+43=75 liigan pistepörssin viidennen sijan Markham Waxersin David Kostuchin ja Burlington Cougarsin Kerry Barchanin kanssa. Kaudella 2007–2008 Abbott voitti OPJHL:n maalipörssin ja sijoittui pistepörssissä viidenneksi tehoilla 42+41=83.


title: Spencer Abbott

text: Vuodet 2008–2012 Abbott kävi Mainen yliopistoa. Hänet valittiin kauden 2009–2010 päätteeksi Hockey Eastin akateemiseen tähdistökentälliseen. Kaudella 2010–2011 Abbott oli tehoilla 17+23=40 Mainen toiseksi paras pistemies Gustav Nyquistin jälkeen ja hän sijoittui sarjan pistepörssissä yhdeksänneksi. Abbott myös jakoi joukkueen sisäisen tehotilaston voiton Josh Van Dykin ja Jeff Dimmenin kanssa. Kaudella 2011–2012 hän nousi Mainen kapteenistoon ja voitti koko Hockey Eastin ja koko NCAA:n piste- ja syöttöpörssin tehoilla 21+41=62. Abbott valittiin kauden päätteeksi Hockey Eastin ensimmäiseen tähdistökentälliseen ja vuoden pelaajaksi. Hän oli myös ehdolla koko NCAA:n parhaalle pelaajalle myönnettävän Hobey Baker Awardin voittajaksi, mutta palkinto meni lopulta kuitenkin UMD:n Jack Connollylle.


title: Spencer Abbott

text: Yliopistokautensa 2011–2012 päätyttyä, maaliskuussa 2012 Abbott teki vuoden mittaisen tulokassopimuksen Toronto Maple Leafsin kanssa. Hän liittyi samalla loppukevääksi AHL-joukkue Toronto Marliesin vahvuuteen. Kauden 2012–2013 Abbott pelasi siellä kokonaan tehden 55 runkosarjaottelussa tehot 13+20=33 ja viidessä playoff-ottelussa tehot 2+3=5. Heinäkuussa 2013 hän teki vuoden mittaisen jatkosopimuksen Maple Leafsin kanssa.


title: Spencer Abbott

text: Kaudella 2013–2014 Abbott oli tehoilla 17+52=69 Marliesin paras syöttäjä ja toiseksi paras pistemies T. J. Brennanin jälkeen. Hän jakoi AHL:n pistepörssin kuudennen sijan Charlotte Checkersin Chris Terryn kanssa. Abbott valittiin kauden aikana myös un, jonka hän joutui kuitenkin jättämään väliin loukkaantumisen vuoksi. Abbott pelasi kauden aikana myös ensimmäisen ja toistaiseksi ainoan NHL-ottelunsa 5. lokakuuta 2013 Ottawa Senatorsia vastaan. Hän sai ottelussa jääaikaa 5.16 minuuttia. Syyskuussa 2014 Abbott teki taas vuoden mittaisen jatkosopimuksen Maple Leafsin kanssa.


title: Spencer Abbott

text: Kesken kauden 2014–2015, NHL:n siirtotakarajalla helmikuussa 2015 Maple Leafs kauppasi Abbottin Chicago Blackhawksiin vaihdossa entiseen joukkuetoveriinsa T. J. Brennaniin. Abbott pelasi koko kauden AHL:ssä ensin Toronto Marliesin ja siirtonsa jälkeen Rockford IceHogsin paidassa.


title: Spencer Abbott

text: Kaudeksi 2015–2016 Abbott siirtyi vuoden mittaisella sopimuksella Ruotsiin ja SHL-joukkue Frölunda HC:n riveihin. Hän voitti kauden päätteeksi Ruotsin-mestaruuden. Abbott voitti koko Mestarien liigan maalipörssin ja jakoi pistepörssin toisen sijan Lukon Toni Koiviston ja Janne Lahden kanssa tehoilla 8+5=13. Heidän edellään CHL:n pistepörssissä oli vain Abbottin joukkuetoveri Ryan Lasch. Abbott ratkaisi Frölundalle lopulta CHL:n mestaruuden, kun 9. helmikuuta 2016 pelatussa finaaliottelussa vieraissa Oulun Kärppiä vastaan hän teki joukkueen 1–2-voittoon päättyneen ottelun ratkaisumaalin.


title: Shiraz Lane

text: Shiraz Lane on suomalainen hard rock -yhtye, joka perustettiin vuonna 2011 Vantaalla. Yhtyeen perustivat laulaja Hannes Kett ja rumpali Ana Willman. Myöhemmin kitaristiksi tuli Miki Kalske ja toiseen kitaraan Jani Laine. Vuonna 2014 yhtyeeseen liittyi basisti Joel Alex.


title: Shiraz Lane

text: Vuonna 2014 yhtye pääsi Hard Rock Cafen bändikilpailun myötä keikalle Kanadan Torontoon, ja vuoden 2015 toukokuussa he esiintyivät Japanissa Finland Fest – Loud & Metal Attack –tapahtumassa.


title: Shiraz Lane

text: Yhtye on julkaissut "Be the Slave Or Be The Change" EP:n ja sen jokaisesta kappaleesta musiikkivideot. Vuonna 2015 yhtye kiinnitettiin Frontiers Recordsille. Yhtyeen ensimmäinen albumi ”For Crying Out Loud” julkaistiin 15. huhtikuuta 2016.


title: Shiraz Lane

text: Shiraz Lanen toinen studioalbumi Carnival Days julkaistaan 23. helmikuuta 2018. Levyltä on julkaistu singlet ”Harder to Breathe”, ”Carnival Days” sekä ”People Like Us”. Kappaleista ”Harder to Breathe” ja ”People Like Us” on myös kuvattu musiikkivideot.


title: Mikael Aalto

text: Mikael Aalto (s. 12. syyskuuta 1994) on suomalainen koripalloilija.


title: Mikael Aalto

text: Sipoolaisen Hukkabasketin kasvatti Aalto pelasi nuoruudessaan alueellisia nuortensarjoja ja kuntosarjoja, kunnes hän siirtyi kaudeksi 2014–2015 II-divisioonassa pelanneeseen Keravan Kori-80:een. Aalto teki epävirallisen tilastoinnin mukaan Keravalla keskimäärin 13,4 pistettä ja otti 8,4 levypalloa ottelua kohden ja kirjautti myös 20/20-tilastorivejä, ja hänen potentiaalinsa jopa pääsarjatasolle huomattiin. Jo marraskuussa Joensuun Katajan päävalmentajana toiminut Pekka Salminen kutsui Aallon harjoittelemaan Katajan edustusjoukkueen kanssa, mutta kotkalaisjuurinen Aalto ei siirtynyt pelaamaan seuraan. Porvoossa opiskelleena hän otti keväällä 2015 yhteyttä pääsarjajoukkue KTP-Basketiin, jonka kanssa hän teki pelaajasopimuksen kesäkuussa 2015. Nuorten sarjat mukaan lukien Aalto pelasi ensimmäisen kerran valtakunnallisissa sarjoissa näin ollen vasta 21-vuotiaana tehtyään ensiesiintymisensä KTP:n edustusjoukkueessa BC Nokiaa vastaan 4. lokakuuta 2015 kirjautettuaan ottelussa kaksi pistettä ja neljä levypalloa. Kaksinumeroisille pistelukemille Korisliigassa Aalto ylsi ensimmäisen kerran 13. marraskuuta Tampereen Pyrintöä vastaan. Aalto pelasi myös seuran kakkosjoukkueessa I-divisioona B:ssä, missä hän teki syyskauden parhaan pistelukemansa (28) marraskuussa Raholan Pyrkivää vastaan. Edustusjoukkueessa hän osallistui myös FIBA Europe Cupiin.


title: Mikael Aalto

text: Helmikuussa 2017 Aalto teki jatkosopimuksen KTP:n kanssa.


title: Mikael Aalto

text: Kesäkuussa 2018 Aalto siirtyi M1DA:ssa pelanneeseen Kristika Turkuun kaksivuotisella sopimuksella.


title: Caino

text: Caino (”Kain”) on vuonna 1918 valmistunut italialainen mykkäelokuva. Raamatulliseen veljessurma-aiheeseen perustuvan melodraaman on ohjannut Leopoldo Carlucci. Sen päätähti on puolalaissyntyinen elokuvadiiva Helena Makowska.


title: Caino

text: Kuuluisan laulajan Cécile Herveyn sisar Elda asuu tätinsä kanssa maaseudun rauhassa. Vaatimaton ja kiltti Elda on kihloissa työteliään ja vastuuntuntoisen naapurinsa Bruno Levesonin kanssa, mutta rakastuu pian tämän huikentelevaiseen veljeen Raouliin. Elda ja Raoul menevät naimisiin ja Bruno väistyy heidän tieltään. Samaan aikaan näyttämölle astuu kohtalokas ja viettelevä Cécile, joka kiinnostaa Raoulia paljon enemmän kuin hänen vaimonsa. Elda saa tyttären, mutta kuolee pian synnytyksen jälkeen. Bruno ja hänen äitinsä ottavat pikku Elinan kasvatettavakseen. Raoul muuttaa Cécilen kanssa kaupunkiin, jossa hän tuhlaa perheen omaisuuden uhkapeleihin. Bruno joutuu myymään maatilansa, Cécile lyöttäytyy yhteen varakkaan lordi Gastonin kanssa, ja itsemurhan lavastanut Raoul pakenee ulkomaille. Vuosien kuluttua Raoul saapuu valepuvussa kotiinsa. Hän haluaa maksaa velkansa ja ottaa Elinan mukaansa, mutta saa surmansa kaksinkamppailussa Brunoa vastaan. Raoulin henkilöllisyyden paljastuttua Bruno, tämän äiti ja Elina menettävät järkensä, kun taas Cécile nai petollisen lordi Gastonin.


title: Caino

text: Leopoldo Carluccin ohjaaman "Cainon" on tuottanut torinolainen Corona Film. Sen päätähti on Italiassa ja myöhemmin Saksassa työskennellyt puolalaissyntyinen Helena Makowska. Aikansa muiden elokuvadiivojen tapaan hänen henkilöhahmonsa on viettelevä ja häikäilemätön femme fatale, jolla on huomiota herättävä silmämeikki, mutta ei riittävää syvyyttä tai karismaa.


title: Caino

text: Elokuvan lehdistömateriaaleissa "Cainoa" luonnehdittiin ”intohimodraamaksi” ja ”yläluokan elämän psykologiseksi tutkielmaksi”. Se poikkeaa muista diivaelokuvista ennen kaikkea huolellisesti rakennetulla juonellaan. Visuaalisesti tyylikäs elokuva kiinnittää paljon huomiota otosten sommitteluun ja käyttää muutamissa kohtauksissa päällekkäisvalotusta. Kriitikot ottivat "Cainon" positiivisesti vastaan ja kiittivät varsinkin sen näyttelijäsuorituksia”.


title: Caino

text: Alankomaiden elokuvamuseossa säilynyt elokuva on nähtävissä European Film Gateway -sivustolla.


title: Kirjailijan muistelmia

text: Kirjailijan muistelmia on Mika Waltarin kirjoittamat muistelmat. Teos ilmestyi 1980 WSOY:n kustantamana, ja sen on toimittanut Ritva Haavikko.


title: Kirjailijan muistelmia

text: Waltari-tutkija Juha Järvelä kertoo kirjoituksessaan tšekkiläisen kääntäjän Markéta Hejkalován Waltari-elämäkerrasta "Mika Waltari the Finn" (engl. Käännös, WSOY 2008), jossa Hejkalová käsittelee muistelmia lähdekriittisesti. Hän kertoo muistelmien erikoisesta syntyprosessista: Teos syntyi haastatteluina, joissa Waltari saneli kysymyksiin vastaukset nauhalle, Haavikko kirjoitti puhtaaksi ja poisti kysymykset. Hejkalová on saanut Waltarin tyttäreltä Satu Elstelältä toteamuksen, ettei "teoksessa muodostunut kuva ole aina totuudenmukainen". Järvelä pitää tietoa hyvin tärkeänä, sillä tärkeimmät Waltari-tutkijat ovat käyttäneet teosta ja haastatteluja keskeisenä lähteenä.


title: Kirjailijan muistelmia

text: Luotettavuusongelmaan Juha Järvelä kiinnittää huomiota jo aiemmin Agricolan kirja-arvosteluissa esitellessään Risto Lindstedtin ja Reijo Vahtokarin Waltari-kirjaa "Mika Waltari. Muukalainen maailmassa" (2007):


title: Thomas Jefferson Rusk

text: Thomas Jefferson Rusk (s. 5. joulukuuta 1803 – 29. heinäkuuta 1857 oli yhdysvaltalainen poliitikko ja juristi. Hän oli Teksasin tasavallan sotaministeri maaliskuusta huhtikuuhun 1836 ja uudestaan lokakuusta 1836 marraskuuhun 1837 sekä Teksasin korkeimman oikeuden puheenjohtaja vuosina 1838–1840. Hän oli senaatin jäsen vuodesta 1846 kuolemaansa asti. Hän teki itsemurhan.


title: Pernaa

text: Pernaa on kylä Kauhavalla, Etelä-Pohjanmaalla. Kylä sijaitsee valtatie 19:n varrella.


title: Pernaa

text: Pernaalla sijaitsee Pernaan koulu.


title: Milford-luokka

text: Milford-luokka oli Britannian kuninkaallisen laivaston kahden 74-tykkisen kolmannen luokan linjalaivan muodostama luokka.


title: Milford-luokka

text: Jean-Louis Barrallierin suunnittelemat alukset tilattiin 16. joulukuuta 1796, mutta toisen tilaus peruutettiin vuonna 1800. Ne olivat suunnittelijan vuonna 1795 vesillelasketun "HMS Spencerin" muunnoksia. Niiden aseistuksena oli alemmalla tykkikannella 28 kappaletta 32 naulan ja ylemmällä tykkikannella kolmekymmentä 24 naulan tykkiä. Puolikannella oli neljätoista ja keulakannella kaksi 9 naulan tykkiä, joita täydensi kaksi 32 naulan karronadia. Lisäksi takakannella oli kuusi 18 naulan karronadia.


title: Pauli Saukkonen

text: Pauli Saukkonen (s. 1933) on suomalainen kielentutkija ja emeritusprofessori. Hän on ollut Oulun yliopiston suomen kielen professori vuodesta 1967. Hän on tutkinut stilistiikkaa, semantiikkaa ja kielen teoriaa.


title: Pauli Saukkonen

text: Saukkosen puoliso on Maria-Liisa Nevala.


title: Sebastian Stålberg

text: Sebastian Stålberg (s. 6. maaliskuuta 1990 Lerum, Ruotsi) on ruotsalainen jääkiekkoilija, joka pelaa SHL-joukkue Frölunda HC:ssä. Hän on pelipaikaltaan oikea laitahyökkääjä, mutta osaa pelata myös keskellä. Stålberg on pelityyliltään puolustava hyökkääjä. Hän laukoo oikealta.


title: Sebastian Stålberg

text: Stålberg on Lerums BK:n kasvatti. Hän pelasi myöhemmät juniorivuotensa kuitenkin Frölunda HC:ssä, jossa Stålberg voitti J18 Elitin hopeaa vuonna 2007 ja J20 SuperElitin mestaruuden vuonna 2008. Kaudella 2008–2009 Stålberg oli Frölundan J20-junioreiden paras pistemies, maalintekijä ja syöttäjä tehoilla 18+24=42.


title: Sebastian Stålberg

text: Vuosina 2009–2012 Stålberg kävi Vermontin yliopistoa. Hänet valittiin kauden 2009–2010 päätteeksi Hockey Eastin tulokkaiden tähdistökentälliseen. Kaudella 2010–2011 Stålberg oli joukkueensa paras pistemies ja syöttäjä tehoilla 9+19=28. Hänet valittiin kauden päätteeksi Hockey Eastin akateemiseen tähdistökentälliseen. Seuraavalla kaudella 2011–2012 Stålberg voitti Vermontin sisäisen piste-, maali- ja syöttöpörssin tehoilla 12+19=31. Yliopistokauden jälkeen, maaliskuussa 2012 Stålberg teki kaksivuotisen tulokassopimuksen San Jose Sharksin kanssa. Hän siirtyi samalla loppukevääksi AHL-joukkue Worcester Sharksin vahvuuteen.


title: Sebastian Stålberg

text: Varsinaisella AHL:n tulokaskaudellaan 2012–2013 Stålberg teki Worcesterissa 66 runkosarjaottelussa tehot 10+8=18. Kaudella 2013–2014 hän pelasi siellä 23 ottelua sekä yhteensä 19 ECHL-ottelua San Francisco Bullsin ja Ontario Reignin joukkueissa, kunnes Sharks lainasi Stålbergin loppukaudeksi AHL-joukkue Portland Piratesiin maaliskuussa 2014.


title: Sebastian Stålberg

text: Kaudeksi 2014–2015 Stålberg palasi kotimaahansa ja teki vuoden mittaisen sopimuksen Frölundan kanssa. Hän siirtyi samalla alustavasti lainalle HockeyAllsvenskan-joukkue Rögle BK:hon. Stålberg pelasi siellä lopulta pääosan kaudestaan ja oli kauden päätteeksi nostamassa seuraa SHL:ään. Hän pelasi kauden aikana myös Frölundassa kolme SHL-ottelua tehden yhden maalin sekä kolme Mestarien liigan ottelua tehden yhden syöttöpisteen. Stålberg teki miesten pääsarjadebyyttinsä CHL:n avauskierroksella 21. elokuuta 2014 vieraissa sveitsiläistä Genève-Servette HC:tä vastaan. Hän sai ottelussa myös yhden syöttöpisteen oltuaan kakkossyöttäjänä Christian Bäckmanin tekemään maaliin. Stålberg voitti CHL_hopeaa. SHL-debyyttinsä hän teki Tapaninpäivänä 26. joulukuuta 2014 Linköpings HC:tä vastaan. Stålbergin ensimmäinen SHL-maalin syntyi hänen kolmannessa ottelussaan 30. joulukuuta 2014 MODO Hockeyta vastaan. Toukokuussa 2015 Stålberg teki Frölundan kanssa vuoden mittaisen jatkosopimuksen.


title: Sebastian Stålberg

text: Ensimmäisellä kokonaisella SHL-kaudellaan 2015–2016 Stålberg teki Frölundassa 51 runkosarja- ja kuudessa playoff-ottelussa tehot 10+4=14. Hän voitti kauden päätteeksi Ruotsin-mestaruuden. CHL:ssä Stålberg teki 13 ottelussa kaksi maalia. Hän voitti CHL:n mestaruuden. Helmikuussa 2016 Stålberg teki kaksivuotisen jatkosopimuksen Frölundan kanssa. Hän voitti CHL:n mestaruuden myös kaudella 2016–2017. Joulukuussa 2017 Stålberg teki Frölundan kanssa kolmivuotisen jatkosopimuksen.


title: Sebastian Stålberg

text: Stålberg on pelannut neljä nuorten ja kolme poikien maaottelua.


title: Sebastian Stålberg

text: Stålbergin isoveli Viktor pelaa Sveitsin National Leaguen EV Zugissa. Hän on pelannut urallaan aiemmin pudotuspelit mukaan lukien yli 500 NHL-ottelua ja Viktor kuului Chicago Blackhawksin vuoden 2013 Stanley Cupin voittaneeseen joukkueeseen.


title: Sauli (sukunimi)

text: Sauli on muun muassa seuraavien suomalaisten sukunimi:


title: Liisa Sauli

text: Kaisa Liisa Sauli (o.s. "Lehtinen"; 23. toukokuuta 1917 Kuhmalahti – 2. syyskuuta 2014 Helsinki) oli suomalainen agronomi, maatalous- ja metsätieteiden tohtori ja MTK:n tutkimusosaston päällikkö ja pääekonomisti. Hänen merkityksensä Suomen maatalouden tukijärjestelmän kehittelyssä oli suuri. Hänelle myönnettiin professorin arvonimi vuonna 1978.


title: Liisa Sauli

text: Sauli valmistui agronomiksi 1943 ja väitteli tohtoriksi 1952. Hän oli Maataloushallituksen maanviljelystaloudellisen tutkimustoimiston aktuaari 1942–1952, Maatilataloudellisen tutkimuslaitoksen va. 1. assist. 1952–1953, MTK:n tutkimusosaston johtaja 1954–1979.


title: Liisa Sauli

text: Professori J. O. Sauli oli Liisa Saulin appi.


title: Dentaldepot

text: Oy Dentaldepot Ab, kutsumanimeltään Depo, oli vuosina 1900–1994 toiminut hammaslääketieteellisten instrumenttien maahantuoja ja tukkukauppa, jolla oli vuosikymmeniä käytännössä monopoliasema Suomessa.


title: Dentaldepot

text: Dentaldepot’n perusti vuonna 1900 nimellä "Ab Finska Dental Depoten" seitsemän suomalaista hammaslääkäriä, heidän joukossaan suomalaisen hammaslääketieteen keskeinen hahmo Matti Äyräpää. Yritys aloitti ostamalla leskirouva Inez Olanderilta hänen miehensä jäämistön, pienehkön hammastarvikevalikoiman, ja aloitti sitten oman maahantuonnin. Liike sijaitsi aluksi Wreden kauppakujalla Helsingin Pohjoisesplanadin ja Aleksanterinkadun välillä. Sieltä liike muutti Korkeavuorenkadulle ja vuonna 1922 Eteläranta 2:een.


title: Dentaldepot

text: Yhtiön ensimmäinen toimitusjohtaja oli hammaslääkäri Axel Aspelund (1868–1932) ja häntä seurasi vuodesta 1910 Tukholmassa ja Yhdysvalloissa opiskellut hammaslääkäri Axel Salingre, josta tuli vähitellen myös yrityksen pääomistaja. Salingren kuoltua 1960 Dentaldepot’n toimitusjohtajaksi nousi hänen tyttärensä Ulrika Rotkirch, joka hoiti tehtävää 19 vuotta.


title: Dentaldepot

text: Axel Salingre piti alusta asti hammaslääkäritarvikkeiden markkinat tiukasti Dentaldepot’n hallussa niin, että sen kanssa kilpailemaan alkaneet yritykset pysyivät kannattamattomina ja päätyivät edullisesti Dentaldepot’n omistukseen. Salingre seurasi tarkoin alan nopeata kehitystä ja lisäsi liikkeen tuotevalikoimaan tärkeitä uutuuksia. Hän perusti omistamaansa Eteläranta 2:n taloon oman hammaslaboratorion, joka palveli koko maata kymmenkunnan työntekijän voimin.


title: Dentaldepot

text: Dentaldepot sai itselleen kaikki haluamansa laitevalmistajien edustukset ja oli kansainvälisesti tunnettu ja tunnustettu alan tukkukauppa. Alan uutuuksiin perehdyttämiseksi yritys alkoi järjestää hammaslääkäreille ja -teknikoille koulutusta ja kursseja, vuosikymmeniä ennen kuin alan ammattikunnat alkoivat itse järjestää täydennyskoulutusta.


title: Dentaldepot

text: Sotien jälkeen Dentaldepot ryhtyi myös valmistamaan omaa amalgaamia hammaspaikkauksia varten sekä omaan suunnitteluun perustuvaa hammaslääkärin potilastuolia, jonka valmistamiseksi hankittiin tilat Helsingin Munkkisaaresta. Yritys rakensi koko Suomen kattavan myynti- ja huoltoverkoston, joka käsitti noin 20 toimipistettä. 1960-luvulla Dentaldepot työllisti yli sata henkeä.


title: Dentaldepot

text: Dentaldepot’n monopolia muistuttava asema säilyi 1970-luvulle saakka, kunnes sen kilpailijaksi vuonna 1937 perustettu Hammasväline Oy siirtyi Oriolan omistukseen ja tehosti toimintaansa. Vuonna 1979 Dentaldepot myytiin Instrumentariumille, joka siirsi sen Etelärannasta ensin Konalaan ja sitten Espoon Vitikkaan ja alkoi saneerata yritystä. Instrumentarium lakkautti Dentaldepot’n tappiollisena 1994. Virallisesti yhtiö sulautui Instruun vuoden 2003 lopussa.


title: Syväoja (puro)

text: Syväoja on Jyväskylässä sijaitseva puro, joka laskee Laajavuoren lähellä Myllyjärvestä itään Tuomiojärveen. Vuonna 1965 alueliitoksesta vuoden 2009 kuntaliitokseen asti Jyväskylän kaupungin ja maalaiskunnan raja kulki Syväojaa myöten. Purouoma on mutkitteleva ja useamman metrin levyinen. Siinä on runsaan veden aikaan kivikkoisissa kohdissa koskipaikkoja. Puro on pelto- ja pensaikkomaiden sekä nuorten lehtimetsien reunustama, ja puron varrella on 5 ha suojelualuetta.


title: Thank You for the Demon

text: Thank You for the Demon on ruotsalaisen stoner rock -yhtye Mustaschin kahdeksas studioalbumi. Se julkaistiin tammikuussa 2014 levymerkillä Gain Music Entertainment.


title: Thank You for the Demon

text: Albumi nousi Suomen virallisen listan sijalle 4. Ruotsissa albumi oli ilmestyessään Sweden Rock Magazinen kuukauden levy.


title: Thank You for the Demon

text: Kaikki kappaleet kirjoittanut Ralf Gyllenhammar, ellei toisin mainittu.


title: Chenjiawon löytöpaikka

text: Chenjiawon löytöpaikka (, ) on arkeologinen kohde Kiinassa Shaanxin maakunnan Xi’anin prefektuurissa Lantianin piirikunnassa. Siitä on löydetty naaraspuolisen "Homo erectuksen" leukaluu.


title: Chenjiawon löytöpaikka

text: Löytöpaikka sijaitsee Yehun lähellä 10 kilometriä luoteeseen Lantianin kaupungista Shaanxin maakunnassa. Paikka on ollut leiri tai asuinpaikka avotaivaan alla vailla kallioiden suojaa. Seutu sijaitsee Pohjois-Kiinan lössialueen eteläreunalla, jossa lössiä on kertynyt viime jääkauden ja jääkautta edeltävältä interglasiaalikaudella useita metrejä. Kohde sijaitsee alle 30 kilometrin etäisyydellä toista "Homo erectuksen" Gongwanglingin löytöpaikasta.


title: Chenjiawon löytöpaikka

text: Leukaluu löytyi vuonna 1963. Sen kuvaili ensimmäisenä Woo vuonna 1964. Sitä ovat myös tutkineet Wu ja Poirier vuonna 1995, jotka mittasivat luut tarkkaan. Leuka ajoitettiin paleomagneettisella ajoitusmenetelmällä vuonna 1989.


title: Chenjiawon löytöpaikka

text: Kohteen maakerrostuma, mistä löytyi leukaluu, on ajoitettu paleomagneettisella ajoitusmenetelmällä 530 000 vuotta vanhaksi ja mittauksen reuna-arvoiksi saatiin 650 000–500 000 vuotta.


title: Chenjiawon löytöpaikka

text: Samasta piirikunnasta on löytynyt kahdesti ihmisen fossiloituneita luita. Läheltä Gongwanglingista on löydetty kallonkappale ja täältä Chenjiawon löytöpaikalta naaraan leukaluu. Vaikka löydöillä on ikäeroa, on niitä yhdistämällä muodostettu niin sanottu Lantianin ihmisen () pääkallo.


title: Chenjiawon löytöpaikka

text: Leukaluusta on arvoitu, että yksilö kuului lajiin "Homo erectus". Osa sen kulmahampaista olivat irronneet leuasta kuoleman jälkeen, mutta kymmenen poski-, etu- ja kulmahampaasta oli löydettäessä paikoillaan. Poskihampaat olivat kuluneet voimakkaasti ja yksilö arvioidaankin 30–35 vuotta vanhaksi. Tämä on nykykäsityksen mukaan ollut ihmisen keski-ikää.


title: Chenjiawon löytöpaikka

text: Kohteesta löytyi neljä artefaktia, jotka ovat kiviesineitä. Niiden pituus on 3,7–4,6 senttimetriä. On kuitenkin epävarmaa, liittyvätkö artefaktit leukaluuhun millään tavalla ja ovatko ne edes samanikäisiä.


title: Chenjiawon löytöpaikka

text: Löydetyt eläinten fossiilit kuuluivat 15 eri nisäkäslajille, jotka elivät keskipleistoseenin kaudella.


title: Kristian Jensen

text: Kristian Jensen (s. 22. tammikuuta 1996 Odense, Tanska) on tanskalainen jääkiekkoilija, joka pelaa SHL-joukkue Luleå HF:ssä.


title: Kristian Jensen

text: Jensen debytoi SHL:ssä Luleå HF:n joukkueessa kaudella 2014–2015.


Teenage Mutant Ninja Turtles: Out of the Shadows on vuonna 2016 ensi-iltansa saanut Nickelodeonin tuottama ja Dave Greenin ohjaama tieteiskomediaelokuva. Se toimii jatko-osana vuoden 2014 "Teenage Mutant Ninja Turtles" -elokuvalle.


title: Teenage Mutant Ninja Turtles: Out of the Shadows

text: Vuosi Silppuria (Brian Tee) vastaan käydyn taistelun jälkeen, Teini-ikäiset mutanttininjakilpikonnat elävät yhä varjoissa, ja ovat antaneet Vern Fenwickin (Will Arnett) ottaa kunnian Silppurin pysäyttämisestä. Vanginvartija Casey Jonesin (Stephen Amell) kuljettaessa Silppuria toiseen vankilaan, Jalkaklaani–joka nyt tekee yhteistyötä tiedemies Baxter Stockmanin (Tyler Perry) kanssa–hyökkäävät ja yrittävät vapauttaa Silppurin. Stockmania vakoillut April O’Neil (Megan Fox) oli ehtinyt varoittaa kilpikonnia, jotka yrittävät estää Jalkaklaanin aikeet. Stockman onnistuu tästä huolimatta auttamaan Silppurin pakoon teleportaatiolaitteen avulla. Mutta Silppuri päätyykin toiseen ulottuvuuteen, jossa avaruusolio ja sotalordi nimeltä Krang antaa hänelle mutageenisäiliön aseeksi kilpikonnia vastaan vastineeksi siitä, että Silppuri etsisi ja kokoaisi kolmesta osasta koottavan teleportaatiolaitteen päästääkseen hänet Maahan.


text: Silppuri värvää avukseen kaksi samassa vankiautossa kuljetettua rikollista, Bebopin ja Rocksteadyn, ja Stockman muuttaa heidät Krangin mutageenillä voimakkaiksi eläinmutanteiksi. April näkee tämän ja varastaa mutageenisäiliön. Jalkaklaanin jahdatessa häntä, Casey pelastaa hänet, mutta säiliö joutuu poliisin käsiin. Donatello saa selville aineen voivan muuttaa heidät ihmisiksi, mutta Leonardo kieltäytyy käyttämästä sitä ja käskee pitää asian salassa. Michelangelo kuitenkin kuulee tästä ja kertoo Raphaelille, joka päättää Michelangelon kanssa noutaa mutageenisäiliön poliisilaitokselta. He värväävät Aprilin, Caseyn ja Vernin auttamaan, mutta Jalkaklaani saa säiliön ennen heitä ja poliisit saavat tietää kilpikonnien olemassaolosta. Veljekset pääsevät pakoon, mutta April ja Casey pidätetään.


text: Silppuri on jo saanut kaksi teleportaatiolaitteen osaa haltuunsa ja kilpikonnat seuraavat Bebopia ja Rocksteadya Brasilian sademetsiin, mistä nämä olivat jo löytäneet viimeisen osan. Kilpikonnat hyppäävät lentokoneeseen, ja vaikka taistelu päättyy lentokoneen tekemään pakkolaskuun, Bebop ja Rocksteady saavat vietyä viimeisen osan Silppurille. Silppuri ja Stockman viimeistelevät laitteen, jolla Krang ja hänen sotakoneensa Technodrome pääsevät Maahan. Krang kuitenkin pettää Silppurin ja jäädyttää tämän osaksi kukistamiensa vihollisten kokoelmaa.


text: Kilpikonnat eivät pysty varjoista kukistamaan Krangin kaltaista vihollista. Leonardo on valmis antamaan veljiensä käyttää mutageeniä ja muuttua ihmisiksi, mutta Raphael päättää särkeä säiliön ja kilpikonnat hyväksyvät itsensä sellaisina kuin ovat. Vernin haltuunsa saaman valvontakameranauhan avulla kilpikonnat paljastavat poliisipäällikkö Rebecca Vincentille (Laura Linney) Stockmanin ja Silppurin rikokset ja saavat hänet vapauttamaan Aprilin ja Caseyn. Poliisin myönnettyä kilpikonnille tukensa, kilpikonnat lähtevät kohtamaan Krangin, joka yhä kokoaa Technodromea. Samalla Casey onnistuu uudelleenvangitsemaan Bebopin ja Rocksteadyn, kun taas April ja Vern yrittävät riistää Silppurin luutnantilta, Karailta (Brittany Ishibashi), teleportaatiolaitteen hallinnan. Kilpikonnat löytävät lähettimen, joka kokoaa Technodromen osia, ja lähettävät takaisin portaalia kohti. Aprilin, Caseyn ja Vernin tuhottua teleportaatiolaite, Technodromen osat sekä kostoa vannova Krang imeytyvät takaisin omaan ulottuvuuteensa.


text: Vincent ja New Yorkin poliisivoimat kiittävät kilpikonnia kaupungin hyväksi tehdystä työstä, mutta kilpikonnat päättävät yhä pitää olemassaolonsa salassa siviileiltä, pitäen nykyistä elämäntyyliään hauskempana.


title: Mitchell Stephens

text: Mitchell Stephens (s. 5. helmikuuta 1997 Peterborough, Ontario, Kanada) on kanadalainen jääkiekkoilija, joka pelaa OHL-joukkue Saginaw Spiritissä. Stephens on Tampa Bay Lightningin toisen kierroksen varaus .


title: Mitchell Stephens

text: Stephens varattiin OHL-joukkue Saginaw Spiritiin ensimmäisellä kierroksella kahdeksantena pelaajana vuoden 2013 varaustilaisuudessa. Hänet valittiin pelaamaan Kanada Ontario -joukkueeseen World U-17 Hockey Challengeen. Hän edusti kultaa voittanutta Kanadan alle 18-vuotiaiden maajoukkuetta myös Ivan Hlinkan muistoturnauksessa vuonna 2014. Kaudella 2014–2015 Stephens valittiin pelaamaan CHL Top Prospects Gamessa. Huhtikuussa 2015 hän pelasi Kanadan paidassa alle 18-vuotiaiden maailmanmestaruuskilpailuissa, joissa joukkue sijoittui pronssille.


title: Kangaslampi (Parkano)

text: Kangaslampi on Pirkanmaalla Parkanossa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Kangaslampi on osa Riuttasjärven-Linnanjärven aluetta.


title: Kangaslampi (Parkano)

text: Lampi on 450 metriä pitkä, 230 metriä leveä ja sen pinta-ala on 5,8 hehtaaria. Se sijaitsee Isokankaan länsireunalla ja Kangaslamminnevan itäreunassa. Suo on tiheästi ojitettu. Lampeen on kaivettu viisi ojaa ja lammen vedet virtaavat suo-ojien kautta pois suolta ja laskevat Pikku Vapunnevan ja Rökötesluoman kautta Riuttasjärveen. Lammesta länteen sijaitsee pieni Piikkilampi. Rantaviivan pituus on 1,1 kilimetriä. Rannalle ei ole rakennettu mitään, mutta rantaan johtaa lyhyt tie ohi kulkevalta tieltä.


title: Kangaslampi (Parkano)

text: Vahoissa 1800-luvun pitäjänkartoissa lampi oli nykyisen niminen ja sen laskuoja ulottui nykyiseen suuntaan vain lammen pituuden verran. Sen jälkeen se katosi suolle, jota oja oli "littämässä". Itäpuolen kankaalle (Isokangas) on merkitty pohjois-etelä-suuntainen polku.


title: Testosterone

text: Testosterone on ruotsalaisen stoner rock -yhtye Mustaschin yhdeksäs studioalbumi. Se julkaistiin 18. syyskuuta 2015 levymerkillä Gain Music.


title: Testosterone

text: Albumi vietti Suomen virallisella listalla 5 viikkoa, käyden ylimmillään sijalla 17.


title: Särkijärvi (Kihniö)

text: Särkijärvi on Pirkanmaalla Kihniössä Kankarissa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Särkijärvi on osa Riuttasjärven-Linnanjärven aluetta.


title: Särkijärvi (Kihniö)

text: Järvi on 950 metriä pitkä, 200 metriä leveä ja sen pinta-ala on 14 hehtaaria. Se sijaitsee Särkikankaalla ja siihen on kaivettu yksi pelto-oja ja toinen suo-oja. Samaa suo-ojaa pitkin laskevat vedet etelään Paistokulman suuntaan ja laskuoja yhtyy Koskelanjokeen Parkanon puolelta. Koskelanjoki on siinä kohdassa Parkanon ja Kihniön välinen raja. Järven rantaviivan pituus on 2,1 kilometriä. Rannan tuntumaan on rakennettu kahdeksan vapaa-ajan asuntoa, joille johtaa tiet Kankarin rantatieltä.


title: Särkijärvi (Kihniö)

text: Vanhassa 1800-luvun pitäjänkartassa Särijärvi on piirretty laskuojattomana järvenä.


title: The New Sound of the True Best

text: The New Sound of the True Best on ruotsalaisen stoner rock -yhtye Mustaschin kokoelma-albumi. Se julkaistiin 28. helmikuuta 2011 levymerkillä Gain Music. Albumin avausraita ”Angel’s Share” on uusi kappale.


title: The New Sound of the True Best

text: Albumi nousi Suomen virallisen listan sijalle 17.


title: Rouhiainen

text: Rouhiainen on suomalainen sukunimi. Tunnettuja Rouhiaisia ovat:


title: Teudis opertaneus

text: Teudis opertaneus on hämähäkkilaji, jonka ensimmäisenä kuvaili Eugen von Keyserling vuonna 1891. Sille ei ole listattu alalajeja Catalogue of Lifeen.


title: Magnus Savander

text: Sten Magnus Casimir Savander (s. 9. kesäkuuta 1936 Helsinki) on suomalainen yritysjohtaja ja varatuomari. Hän oli Rosenlewin varatoimitusjohtaja 1969–1977 ja toimitusjohtaja 1977,


title: Magnus Savander

text: Savander kirjoitti ylioppilaaksi 1954, valmistui Helsingin yliopistosta lainopin kandidaatiksi 1960. Hän sai varatuomarin arvon 1963. Hän oli Oy Alftan ab:n palveluksesta 1955–1963, siitä myyntipäällikkönä 1961–1963, Oy W. Rosenlew Ab:n lainopillinen asiamies 1964–1967, myyntijohtaja 1967–1969, varatoimitusjohtaja 1969–1977 ja toimitusjohtaja 1977–1987. Kun Rosenlew oli myyty hän siirtyi Rauma-Repolan toimialajohtajaksi vuoteen 1989. Hän oli Repola-konsernissa johtajana 1990–1996 ja sen jälkeen Sigrid Juséliuksen säätiön toimitusjohtaja.


title: Magnus Savander

text: Savanderin poika on Nokian aiempi varatoimitusjohtaja Niklas Savander.


title: Helena Makowska

text: Helena Makowska (myös "Elena", syntyjään "Woyniewicz"; 2. maaliskuuta 1893 Kryvyi Rih – 22. elokuuta 1964 Rooma) oli puolalaissyntyinen Italiassa ja Saksassa työskennellyt oopperalaulaja ja elokuvanäyttelijä.


title: Helena Makowska

text: Puolalaisen insinöörin perheeseen syntynyt Makowska opiskeli laulamista Milanossa. Hänen elokuvauransa alkoi Ambrosio Filmllä Torinossa vuonna 1915. Makowskan tärkeimpiä elokuvia olivat Eleuterio Rodolfin "Amleto" (1917), Augusto Geninan "Addio giovinezza!" (1918) ja Gian Paolo Rosminon "La dame in gris" (1919). Italian elokuvateollisuuden lamaannuttua Makowska työskenteli näyttelijänä ja oopperalaulajana Berliinissä ja Varsovassa. Toisen maailmansodan aikana hän vietti neljä vuotta keskitysleirissä. Viimeiset vuotensa Makowska asui Italiassa esiintyen jälleen muutamissa elokuvissa.


title: Lääkintäsähkö

text: Lääkintäsähkö Oy oli Instrumentariumin vuonna 1943 perustama tytäryhtiö, joka erikoistui röntgentutkimus- ja sädehoitolaitteisiin ja muihin sähköä käyttäviin lääketieteellisiin laitteisiin, joita se sekä kehitti ja valmisti itse että toi ulkomailta. Lääkintäsähköstä kehittyi radiologia-alan markkinajohtaja Suomessa. Yrityksen piirissä kehitettiin kaupalliselle asteelle Yrjö Paatero keksimä, maailmanmenestykseksi muodostunut hampaiden panoraamakuvaus- eli ortopantomografialaite, jota valmistamaan perustettiin 1964 tytäryhtiö Palomex (nyk. Palodex). Palomexin vienti oli pian suurempaa kuin Lääkintäsähkön harjoittama röntgenlaitteitten tuonti Suomeen.


title: Lääkintäsähkö

text: Lääkintäsähkön pitkäaikainen toimitusjohtaja oli kauppaneuvoksen arvon saanut Emil Westermarck, ja hänen tieteellisenä neuvonantajanaan toimi radiologi Sakari Mustakallio. Lääkintäsähkön teknisenä johtajana 1950-luvun lopulta alkaen ja sitten tytäryhtiö Palomexin toimitusjohtajana toimi diplomi-insinööri Timo Nieminen (1921–2003), joka oli päävastuussa ortopantomografialaitteen kehittämisestä.


title: Lääkintäsähkö

text: Lääkintäsähkön tuontitoiminnassa tärkein kansainvälinen päämies oli aluksi Siemens, kunnes suhteet katkesivat sotatapahtumien myötä syksyllä 1944. Rauhan palattua Lääkintäsähkö toi maahan muun muassa amerikkalaisen Eastman Kodak Companyn röntgenfilmejä ja Saksan-yhteyksien normalisoiduttua Siemens & Halske:n röntgenlaitteita. Yritys huolehti myös laitteiden huollosta.


title: Lääkintäsähkö

text: 1950-luvun puolenvälin jälkeen Lääkintäsähkö perusti tytäryhtiön Oy Isotekno Ab radioaktiivisten aineiden ja laboratoriomittauslaitteiden ja muiden elektronisten kojeiden maahantuontia ja myyntiä varten.


title: Lääkintäsähkö

text: Lääkintäsähkö säilytti kuudenkymmenen prosentin osuuden Suomen röntgenkuvausmarkkinoista 1960-luvun alkupuolelle saakka, kunnes kilpailu kiristyi. Tytäryhtiö Palomexin loistava vientimenestys hammasröntgenlaitteilla kuitenkin kompensoi tuontiliiketoiminnan heikompaa kannattavuutta.


title: Lääkintäsähkö

text: Lääkintäsähkö fuusioitiin Instrumentariumiin 1977, joka osti yhtiön kokonaan itselleen noin 800 pienosakkaalta. Tämän jälkeen Lääkintäsähkön ja Palomexin aloittamat liiketoiminta-alueet tunnettiin yhteisnimellä "Instrumentarium Imaging". Instrumentariumin siirryttyä General Electricin omistukseen 2003 Lääkintäsähkön aloittama hammasröntgenliiketoiminta jatkoi olemassaoloaan Palodex-nimisessä yhtiössä, jonka on vuodesta 2009 omistanut yhdysvaltalainen Danaher.


title: Nico Hischier

text: Nico Hischier (s. 4. tammikuuta 1999 Naters) on sveitsiläinen jääkiekkoilija, joka pelaa NHL-joukkue New Jersey Devilsissä. Hän on pelipaikaltaan keskushyökkääjä.


title: Nico Hischier

text: Hischier debytoi pääsarjatasolla Bernin joukkueessa 16-vuotiaana kaudella 2015–2016. Hän siirtyi pelaamaan Pohjois-Amerikkaan kaudeksi 2016-2017. Kanadalaisen televisiokanavan TSN:n asiantuntija Craig Button nimesi hänet yhdeksi vuoden 2017 lupaavimmista nimistä. Hischier varattiin lopulta koko varaustilaisuuden ensimmäisenä pelaajana ja näin hänestä tuli kaikkien aikojen ensimmäinen sveitsiläinen ykkösvaraus NHL:ssa, ja lisäksi ensimmäinen ykkösvaraus kuuden suurimman jääkiekkomaan (Kanada, Ruotsi, Suomi, Tšekki, USA ja Venäjä) ulkopuolelta.


title: Eskridge

text: Eskridge on muun muassa seuraavien henkilöiden sukunimi:


title: Teivo Stayers

text: Teivo Stayers (lyh. TeSt) on vuonna 1987 perustettu tamperelainen kestävyysjuoksuun erikoistunut juoksuseura.


title: Teivo Stayers

text: Teivo Stayers järjestää joka talvi Teivocupin, johon kuuluu kuusi osakilpailua. Muita seuran järjestämiä kilpailuja ovat Teivocooper, johon kuuluu viisi osakilpailua ja se juostaan Teivon Raviradalla sekä polkujuoksu Teivo Trails, johon kuuluu kolme osakilpailua ja se juostaan syyskesäisin Teivaalanharjun maastossa.


title: Teivo Stayers

text: Seuran jäsenmäärä oli parhaimmillaan n. 200, mistä sittemmin vähentynyt kymmeniin.


title: Teivo Stayers

text: Menestyneimpiä Teivo Stayersia edustaneita juoksijoita ovat muun muassa Santtu Mäkinen ja Teppo Syrjälä, joka voitti 3 000 metrin estejuoksussa SM-pronssia vuonna 2006 ja on osallistunut Kalevan kisoihin useita kertoja.


title: Anki (yritys)

text: Anki (Anki-matto) on suomalainen mattojen valmistaja. Yritys on perustettu Kaavilla Pohjois-Savossa vuonna 1968. Perustamisestaan saakka Anki on suunnitellut ja valmistanut käsinkudotut matot tilaustyönä omassa kutomossaan Kaavilla. Ankilla on mattomyymälä Helsingissä.


title: Anki (yritys)

text: Anki-matto valmistetaan tilaustyönä asiakkaalle. Kaikki työvaiheet kuteiden repimisestä värjäykseen ja maton kudontaan tehdään käsityönä.


title: Anki (yritys)

text: Yritys käyttää matoissaan luonnonmukaisia raaka-aineita. Pääraaka-aine on tekstiiliteollisuudelta ylijäänyttä puuvillaa. Puuvilla revitään kuteiksi kulloisenkin mallin edellyttämään leveyteen. Puuvilla pestään ja puhdistetaan ennen värjäystä, jotta se säilyttää värinsä hyvin.


title: Anki (yritys)

text: Anki-mattojen loimi on pellavaa, joka on perinteinen materiaali pohjoismaisissa matoissa.


title: Anki (yritys)

text:
Ankin mattokutomo valmistaa myös suurikokoisia räsymattoja. Yritys on valmistanut tilauksesta jopa 14 neliömetrin kokoisia mattoja.
1968 Anki perustettiin Kaavilla.


title: Anki (yritys)

text:
1972 Ankin mattokutomo oli Kaavin suurin naisten työllistäjä. Tuolloin yritys työllisti 18 naista.
Parhaimmillaan Anki työllisti yhteensä 70 henkilöä.


title: Anki (yritys)

text: 1989 Peggy Björnberg osti yhtiön ja avasi Anki-myymälän Helsingin keskustaan. Ensimmäisenä viitenä vuotena Björnberg kehitti värijärjestelmän, jonka avulla yritys pystyi toteuttamaan mattojen värimaailman asikkaan toiveiden mukaisesti.


title: Anki (yritys)

text: Anki-matto kertoo toimittaneensa vuosien varrella mattoja mm. Suomen tasavallan presidentin virka-asuntoon Mäntyniemeen sekä Norjan ja Ruotsin hoviin.


title: Anki (yritys)

text: 2011 uutisoitiin, että Anki-maton uudeksi yrittäjäksi ryhtyi Oscar Paul.


title: Anki (yritys)

text: 2012 Charlotta Björnberg-Paul otti yrityksen vastuulleen.


title: Anki (yritys)

text: 2016 Ankin verkkokaupassa otettiin käyttöön suunnittelutyökalu, jonka avulla asiakkaat voivat suunnitella itse omat mattonsa. Yrityksen mukaan vastaavaa ei ole kokeiltu missään muualla tätä ennen.


title: Joona Erving

text: Joona Verner Erving (s. 2. syyskuuta 1994 Oulu) on suomalainen jääkiekkopuolustaja, joka pelaa Slovakian Extraligan HK Popradissa. Hän on pelityyliltään puolustava puolustaja.


title: Joona Erving

text: Erving on Haukiputaan Ahmojen kasvatti. Hän siirtyi C-juniori-ikäisenä Oulun Kärppiin kaudeksi 2009–2010. Kaudeksi 2010–2011 Erving siirtyi Laser HT:n B-nuoriin, joiden varakapteenina hän toimi ja voitti kauden päätteeksi B-nuorten II-divisioonan mestaruuden. Erving palasi kaudeksi 2011–2012 Kärppiin ja siirtyi seuran B-nuoriin, mutta kahden ottelun jälkeen hän siirtyi kuitenkin Ruotsiin Asplöven HC:n J18-junioreihin. Erving oli tehoilla 7+12=19 joukkueen tehokkain puolustaja Ville Savalojan kanssa ja hän voitti Asplövenin sisäisen tehotilaston lukemalla +7. Erving debytoi kauden aikana myös miesten peleissä pelattuaan kaksi ottelua Ruotsin kolmanneksi korkeimmalla sarjatasolla I-divisioonassa. Kauden 2012–2013 hän vietti pääosin Asplövenin J20-junioreissa ja pelasi seuran HockeyAllsvenskaniin nousseessa miesten joukkueessa kolme ottelua.


title: Joona Erving

text: Kaudeksi 2013–2014 Erving palasi Suomeen ja siirtyi JYPin A-nuoriin, joiden tehokkain puolustaja hän oli tehoilla 4+13=17. Kaudeksi 2014–2015 Erving liittyi Mestis-joukkue JYP-Akatemian ryhmään. Hänen tulokaskautensa toi siellä 43 runkosarjaottelussa kahdeksan syöttöpistettä ja kuudessa playoff-ottelussa kaksi maalia. Erving pelasi osan kaudestaan vielä myös JYPin A-nuorissa.


title: Joona Erving

text: Erving debytoi kaudella 2015–2016 JYPin SM-liigajoukkueessa. Hän teki liigadebyyttinsä 26. joulukuuta 2015 Rauman Lukkoa vastaan, jolloin Erving jäi kuitenkin vielä ilman peliaikaa. Seuraavassa ottelussaan 29. joulukuuta 2015 vieraissa Kalevan Palloa vastaan hän sai ensimmäiset liigaminuuttinsa ja pelasi ottelussa 19.01 minuuttia. Liigauransa avausmaalin Erving teki 8. tammikuuta 2016 KooKoota vastaan. Lasse Nieminen valitsi hänet ottelun Alumnien tähtien kolmostähdeksi. Erving pelasi JYPissä kauden aikana kaikkiaan kuusi runkosarjaottelua. Maaliskuussa 2016 hän teki 2+1-vuotisen jatkosopimuksen joukkueen kanssa.


title: Joona Erving

text: Kaudella 2016–2017 Erving pelasi ainoastaan JYP-Akatemian vahvuudessa, jossa hänen kautensa jäi loukkaantumisten vuoksi vain 29 runkosarjaottelun mittaiseksi. Elokuussa 2017 JYP lainasi Ervingin kaudeksi 2017–2018 toistaiseksi voimassa olevalla sopimuksella seuran uuteen yhteistyöjoukkueeseen, KeuPa HT:hen. Hän pelasi kauden aikana vain yhden SM-liigaottelun. Mestiksen siirtotakarajalla helmikuussa 2018 Erving vahvistettiin jatkavan KeuPassa kauden loppuun. Hän oli joukkueen tehokkain puolustaja tehoilla 5+17=22. Erving voitti kauden päätteeksi Mestiksen mestaruuden.


title: Joona Erving

text: Erving siirtyi kaudeksi 2018–2019 Slovakian Extraligan HK Popradiin.


title: Joona Erving

text: Erving valmistui ylioppilaaksi Tornion yhteislyseon lukiosta keväällä 2013.


title: Brit Awards 2015

text: Vuoden 2015 Brit Awards -gaala pidettiin 25. helmikuuta 2015 järjestyksessään 35. kertaa. Tapahtuma järjestettiin The O2 -areenalla Lontoossa. Ehdokkaat julkistettiin 15. tammikuuta 2015.


title: Polyphon

text:
Polyphon on saksalainen vuonna 1908 perustettu levymerkki, jonka omisti polyfonien (polyphon) valmistajana tunnettu Polyphon-musikwerke AG.
Polyphon-musikwerke AG perusti myös vuonna 1913 alkujaan saksalaisen Polydor levymerkin. Polyphon Musik osti vuonna 1917 Saksan hallitukselta Deutsche Grammophon AG levy-yhtiön ja äänitetehtaan.


title: Polyphon

text: Saksalaisen Polyphon Musikin perustivat alun perin vuonna 1887 Gustav Adolph Brachhausen ja Ernst Paul Riessner Wahrenissa Leipzigissä nimellä Firma Brachhausen & Riesener valmistamaan uutta keksintöään mekaanista musiikkilaitetta polyfonia, joka pian levisi levyineen läntisiin sivistysmaihin. Vuonna 1895 yhtiö uudelleen nimettiin Polyphon-Musikwerke AG yritykseksi.


title: Polyphon

text:
Äänilevyalalle Polyphon Musik laajensi Saksassa vuonna 1905 ja Englannissa kesäkuussa 1908. Tavaramerkki oli rekisteröity Britanniassa jo vuonna 1900. Englannissa yhtiö peitti kotipaikkansa paperitarroilla levyissä.
Saksassa Polyphon levymerkki perustettiin 8. syyskuuta 1908 ja rekisteröitiin numerolla 110347.


title: Polyphon

text: Polyphon-musikwerke AG perusti populaarimusiikin Polydor levymerkin 2. huhtikuuta 1913. Se rekisteröitiin Saksassa 25. heinäkuuta 1914 numerolla 316613. Vuonna 1924 Polydor levymerkki suunnattiin kansainvälisille markkinoille Saksan ulkopuolelle muun muassa vientiyhtiönä Britanniaan. Vuonna 1930 Britanniassa sopimuksella Decca sai yksinoikeuden Polyphonin ja sen Polydor-levymerkin levyihin.


title: Polyphon

text: Deutsche Grammophon perustettiin 1898 puristamaan gramofonilevyjä Britannian markkinoille Gramophone Companylle. Emile Berlinerin hydrauliset puristimet hankittiin Yhdysvalloista. Lisäksi yhtiö perusti oman levymerkin Grammophon. Vuonna 1907 Hannoverin tehtaassa oli jo 200 äänitteen puristuskonetta, kun uutuutena kaksipuolinen äänilevy tuli markkinoille.


title: Polyphon

text: Ensimmäisen maailmansodan seurauksena Saksan hallitus otti haltuunsa vihollisen omaisuutena Deutsche Grammophonin ja muut Brittiläisen Gramophonen sijoitukset Saksassa. Leipzigin Polyphonmusikwerke AG. osti yhtiön Saksan valtiolta 24. huhtikuuta 1917. Polyphon uudelleen nimettiin Polyphonwerke AG nimiseksi ja yhteinen pääkonttori perustettiin Berliiniin. Yhtiötä nimitettiin levymerkkien mukaan Polyphon-Grammophon-Konzern nimellä.


title: Polyphon

text: Ennen sotaa Emile Berlinerin englantilainen osakkuus Gramophone Company oli ollut Deutsche Grammophonin emoyhtiö ja jo 1913 miltei kaikki Deutsche Grammophonin liiketoiminta oli siirretty Hayesiin Middlesexiin Englantiin. Vuonna 1916 Deutsche Grammophon oli liki suljettuna ja Polyphon Musik sai lähinnä toimimattoman yhtiön.


title: Polyphon

text: Vuonna 1929 Polyphon Musik oli perustanut ulkomaisiin omistuksiin keskittyneen holdingyhtiön Polyphon-Holding AG Sveitsiin. Vuonna 1932 yhtiön uudeksi nimeksi annettiin Polydor Holding AG.


title: Polyphon

text: Lopulta vuonna 1932 omistaja Polyphon Musik ja Deutsche Grammophon yhdistettiin sekä pääkonttori siirtyi Hannoveriin. Polydor jäi siten yhteiseen yhtiöön. Pian Leipzigin tehdas lopetettiin. Vuonna 1933 DG myi Sveitsiläisen holdingyhtiönsä Polydor Holding AG:n. Heikkoa myyntiä seuranneen velkakriisin vuoksi vuonna 1937 yhtiö siirrettiin sijoittajien haltuun uudelleen nimettynä Deutsche Grammophon GmbH nimisenä, Yhtiön uudet rahoittajat olivat Deutsche Bank ja Telefunken Gesellschaft.


title: Polyphon

text: Vuonna 1941 yhtiön osti sähköalan yhtiö Siemens & Halske. Levymerkki Siemens Spezial perustettiin klassiselle musiikille ja Siemens Polydor populaarimusiikille. Toisen maailmansodan tuhottua sekä tehtaan että pääkonttorin yhtiö avasi pienen valmistamon Berliiniin, kunnes tehdas ja pääkonttori jälleen rakennettiin Hannoveriin.


title: Polyphon

text: Punaisesta Polydorista tuli populaarimusiikkiyhtiö vuonna 1946, kun taas keltaisesta Deutsche Grammophon Gesellschaft -merkistä tuli klassillisen musiikin yhtiö. Ranskalaisten ei kuitenkaan odotettu ostavan mitään merkiltä nimeltä Deutsche Grammophon Gesellschaft, joten Polydor pysyi Deutsche Grammophonin vientiyhtiönä.


title: Polyphon

text: Vuonna 1954 DGG perusti Britanniaan yhtiön Polydor Records Ltd. Vuonna 1956 Deutsche Grammophon Gesellschaft levymerkin tähtikuvio korvattiin tulppaanikruunulla, jonka suunnitteli Siemensin mainontakonsultti Hans Domizlaff ja keltaisen levymerkin nimeksi tuli ensimmäisen kerran Deutsche Grammophon.


title: Polyphon

text: Vuonna 1962 alankomaalainen Philips Phonografische Industrie (PPI) ja länsisaksalaisen Siemensin Deutsche Grammophon GmbH (DGG)muodostivat yhteenliittymän Grammophon-Philips Group, GPG. DGG:n Polydor eteni Yhdysvaltain markkinoilla vuonna 1969.


title: Polyphon

text: Vuonna 1972 yhteenliittymän saksalainen Siemens & Halske AG:n Deutsche Grammophonin omistama Polydor International GmbH fuusioitui Philipsin omistamaan hollantilaiseen Phonogram International B.V. yritykseen. PolyGramin englantilainen Polydor Records Ltd. uudelleen nimettiin Polydor Ltd. nimiseksi samana vuonna.


title: Polyphon

text:
Vuonna 1978 maailmanlaajuisesti Phonogramin yhtiöt saivat nimekseen PolyGram.
Yhtiön levymerkkejä olivat muun muassa Polydor, Philips, Verve Records, Mercury ja Deutsche Grammophon. Myös Polyphon oli käytössä 1990-luvulle asti.


title: Polyphon

text: Seagram osti PolyGramin ja fuusioi sen Universal Music Groupiin vuonna 1998. Seagram myi sittemmin Universal Music Groupin Vivendille.


title: Polyphon

text: Muun muassa Polyphon Musikin aloittaneet Polydor ja Deutsche Grammophon jatkavat tärkeinä levymerkkeinä ja omina yhtiöinään PolyGramilta Euroopasta kuten esimerkiksi myöhemmin Groupin ostamista muun muassa englantilainen Virgin EMI Records, Capitol Music Group ja siitä englantilainen suhteellisen uusi kuuden artistin Capitol Records. Yritysostoilla alusta alkaneella UMG:llä näyttää nyt olevan levymerkkejä nyt 40 maassa ja useammassakin 10 omaa eri levymerkkiä.


title: Polyphon

text: Polydor uudelleenjulkaisee 1960- ja 1970-lukujen materiaalia kuten muutkin yhtiöt. Brittiläinen Polydor Ltd. yhtiö julkaisee yhä listahittejä briteistä ja joka mantereelta kuten artisteilta Lady Gaga, Madonna, Bryan Adams, Duffy, The Cure, Girls Aloud, Rachel Stevens, Sophie Ellis-Bextor, Eminem, 50 Cent, Eric Clapton ja Gwen Stefani.


title: Polyphon

text: Deutsche Grammophon GmbH toimii yhä omana yhtiönään Saksasta käsin levymerkkeineen klassisen musiikin levy-yhtiönä. Polydor Ltd. toimii yhä Britanniasta käsin omana yhtiönään ja sillä vahva toimintakenttä popmusiikin alueella mittavalta Universal Music Groupin artistiryppäältä.


title: Seventeen (yhtye)

text: Seventeen (, lyh. SVT) on eteläkorealainen kolmetoistahenkinen poikayhtye, jonka on luonut Pledis Entertainment. Seventeen debytoi 26. toukokuuta vuonna 2015. Ryhmä on jaettu kolmeen eri tiimiin, jotta he voivat esitellä yksilöllisiä taitojaan: HipHop tiimiin, Vokaali tiimin ja Performance tiimin. Ryhmään suhtaudutaan hyvin, koska jäsenten tunnetaan osallistuvan oman musiikkinsa tekemiseen ja tuottamiseen, kuten myös koreografioiden työstämiseen.


title: Edward Tylor

text: Sir Edward Burnett Tylor (1832–1917) oli brittiläinen kansatieteellistä evolutionismia edustanut kansatieteilijä ja antropologi. Hän toimi Oxfordin yliopistossa museon johtajana vuodesta 1883 ja vuodesta 1896 professorina.


title: Edward Tylor

text: Tylor piti spiritismiä uskonnon alkumuotona. Tylorin mukaan animismi on vanhin uskonto. Hänen pääteoksensa on "Primitive Culture", jossa hän ensimmäisenä esittää animismin, sen alkuperän ja kehittymisen yksityiskohtaisen selityksen. Teoksessa hän väittää, että usko jumaliin on saanut alkunsa siten, että muinaisuudessa ihmisillä oli unien, hallusinaatioiden ja kuoleman selittämiseksi tarve, joka sai ihmiset päättelemään, että on olemassa sielu, joka jättää ihmisen väliaikaisesti nukahtaessa ja lopullisesti kuolemassa, henkiä uskottiin olevan myös esineissä ja kasveissa ja tämä ajattelu sai ihmiset rupeamaan palvomaan niitä. Uhraaminen syntyi Tylorin käsityksen mukaan sitä kautta, että ihminen alkoi käydä kauppaa mielikuvituksensa tuottamien olentojen kanssa. Tylorin mukaan jokaisessa kansassa on kolme kehitysvaihetta.


title: Edward Tylor

text: Tylor määritteli kulttuurin seuraavasti: "Koko se moninaisuus, joka muodostuu tiedoista, uskomuksista, taiteesta, moraalista, laeista, tavoista ja kaikista muista elämänjärjestykseen ja tottumuksiin liittyvistä seikoista, jotka ihminen on omaksunut yhteisön jäsenenä." Tämä määritelmä oli yleisesti käytössä noin viisikymmentä vuotta. Tylorin mukaan eri kansojen keskuudessa esiintyvien kansansatujen samankaltaisuus johtuu lähinnä siitä, että alhaisella kehitystasolla eri kansojen ajattelutavat ovat keskenään samankaltaisia ja näin ollen nuo kansansadut ovat syntyneet eri kansojen keskuudessa erikseen. Tylor vaikutti myös Suomen kulttuuriantropologiaan Edward Westermarckin välityksellä.


title: Pesäpallon suomensarja 1974

text: Pesäpallon suomensarja pelattiin 30. kerran kaudella 1974. Sarja pelattiin kolmessa lohkossa kaksinkertaisena sarjana. Lohkovoittajat Jyväskylän Lohi, Hyvinkään Tahko ja Nurmon Jymy nousivat suoraan mestaruussarjaan kaudeksi 1975. Lohkojen kaksi heikointa putosi maakuntasarjaan.


title: Pesäpallon suomensarja 1974

text: Itälohkossa noususta kamppailivat Lohi ja KiU. Lohi voitti molemmat keskinäiset kamppailut, joka osoittautui nousun kannalta ratkaisevaksi, vaikka eroa joukkueiden välille jäi lopulta vain piste. Kiteen kolmas tappio tuli Sumsan Sujun vieraana.


title: Pesäpallon suomensarja 1974

text: Etelälohkon voiton vei Hyvinkään Tahko ainoana rasitteenaan 4-1 -tappio Kauhajoella.


title: Pesäpallon suomensarja 1974

text: Kouran Louhi (vuodesta 1970 alkaen Nurmon Jymyn alajaosto - tällä kaudella 'itsenäisenä' joukkueena) olisi säilyttänyt sarjapaikkansa, mutta joukkue 'hajosi' joulukuussa 1974. Seura palasi sarjapesäpalloon vasta 1990-luvulla.


title: Pesäpallon suomensarja 1974

text: Nurmon nousu länsilohkosta varmistui joukkueen voittaessa päätöskierroksella kotonaan Muhoksen 14-4.


title: Tussari

text: Tussari on aikaisemmin käytetty lyhyt, isokaliiperinen ammuttaessa rintaan tuettava sotilaskivääri. Myöhemmin tussareiksi on nimitetty lyhyitä metsästyskivääreitä ja kaikenlaisia omatekoisia ampuma-aseita.


title: Protoporfyriini

text: Protoporfyriinit ovat tetrapyrroleita, jotka sisältävät neljä metyyliryhmää, kaksi propionihapporyhmää ja kaksi vinyyliryhmää.


title: Protoporfyriini

text: Protoporfyriiniyhdisteet muodostuvat divalenteista kationeista, jotka yhtyvät protoporfyriini IX -molekyyliin. Protoporfyriini IX:n yhdistyessä rauta-ioniin (Fe) muodostuu hemoglobiinin hemi-ryhmä. Magnesium-ionin (Mg) yhdistyessä muodostuu klorofylli-molekyylin rakenneosa, kun taas sinkki-ionien (Zn) kanssa syntyy sinkkiprotoporfyriiniä.


title: Nuoleminen

text: Nuoleminen voi olla eläimellä tapa puhdistaa itseään. Sen ohella se voi olla tapa kommunikoida ja osoittaa kiintymystä, tai sen tarkoituksena voi olla kehon viilentäminen sylkeä levittämällä tai ravinnon tai kosteuden saanti nuolemalla pintaa, joka on märkä tai josta irtoaa ravintoaineita.


title: Nuoleminen

text: Kissaeläimet ovat tunnettuja turkinnuolijoita, koska niillä on karvaa, joka täytyy pitää puhtaana. Lisäksi ne voivat viilentää itseään syljellä, jonka haihtuminen sitoo lämpöä ja ne voivat, samoin kuin koirat, ilmaista nuolemalla kiintymystään toisiaan tai ihmistä kohtaan. Nuolemisesta erittynyt sylki auttaa myös eri loisten loitolla pitämisessä, koska se sisältää paljon hyviä bakteereja. Koirat nuolevat myös kuonoaan.


title: Lähdin Istanbuliin

text: Lähdin Istanbuliin: totta ja tarua Euroopasta 1947 on Mika Waltarin matkakertomus vuodelta 1948, jonka kustantaja on WSOY. Toinen painos teoksesta ilmestyi heti samana vuonna 1948 ja kolmas vuonna 2008.


title: Lähdin Istanbuliin

text: "Lähdin Istanbuliin" ja Waltarin toinen matkakirja "Yksinäisen miehen juna" ovat edelleen suosittuja, sillä uusia matkakertomuksia ilmestyy harvoin. Teokset ilmestyivät vuonna 1954 yhteisniteenä.


title: Lähdin Istanbuliin

text:
Matkalle lähtö sotien jälkeisessä Suomessa ei ollut aivan yksinkertainen asia, edes Waltarille henkisesti, mutta hän koki sen välttämättömäksi uusia teoksia suunnitellessaan. Ja matkaan lähti eri mies kuin "Yksinäisen miehen junan" aikainen tuore ylioppilas.
Lähtiessään Istanbuliin arkkipiispa Kari Mäkinen otti kirjan matkalukemiseksi ja vertailee kirjoituksessaan runsaan 60 vuoden erottamia omia ja Waltarin kokemuksia matkanteosta ja Istanbulista.


title: Lähdin Istanbuliin

text: Markéta Hejkalová on kääntänyt teoksen tšekiksi, ja käännös on ilmestynyt vuonna 2003 nimellä "Cesta do Istanbulu".


title: Linnanjärvi

text: Linnanjärvi eli myös Nurmijärvi on Pirkanmaalla Parkanossa Lamminkoskella ja Linnankylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Linnanjärvi on osa Riuttasjärven-Linnanjärven aluetta.


title: Linnanjärvi

text: Järvi on 4,5 kilometriä pitkä, 1,9 kilometriä leveä ja sen pinta-ala on 4,34 km². Noin puolet rannoista ovat metsää ja loput peltoa. Siihen laskee pohjoisesta noin 2,7 kilometriä pitkä Kankarinjärven laskujoki Koskelanjoki. Eteläpäähän laskee luoteesta 4,5 kilometriä pitkä Kuivasjärven laskujoki Jarvanjoki. Muualla järvenrantaan laskevat lyhyet pelto- ja metsäojat. Lounaasta laskee ojitetun suon läpi Lehmiluoma (Haukkaluoma ?), joka tuo Alisen Lehmilammen vedet. Linnanjärven vedet poistuvat yli 200 metriä pitkän, suoristetun ja peratun Rännärinkosken kautta Riuttasjärveen.


title: Linnanjärvi

text: Järvi on keskimäärin alle kolme metriä syvä järvi, jonka syvänne yltää vain 12 metriin. Syvänveden alue kulkee keskellä järveä pohjois-etelä-suuntaan ja on melko kapea. Syvän alueen pituus on 2,4 kilometriä, mutta leveys vain 50–250 metriä. Sen länsipuolella sijaitsevat Isosaari ja Pikkusaari. Isosaari on 550 metriä pitkä ja 150 metriä leveä. Sen keskikohdassa on noin 10 metrin kapea kohta. Pikkusaari on 250 metriä pitkä. Kummassakaan ei ole rakennuksia. Syvän alueen toisella puolella on pieni luotomainen Möhönkari. Linnan rannassa on Ruumismännyn lähellä pieni luoto. Viimeinen 60 metriä pitkä saari sijaitsee eteläpääsä Jarvanjoen Haapakosken suussa.


title: Linnanjärvi

text: Järven rantamaisemaan vaikuttaa Linnankylän näkymä. Kylän peltoaukea avautuu suraan järvelle. Sama koskee Linnan yksinäistä tilaa, koska koko sen niemi on peltoaukeaa. Järven etelärantaa kiertää valtatie 23, joka poikkeaa Linnankylällä pois järven lähettyviltä. Länsirantaa seuraa Tampere-Seinäjoki-rata, joka kulkee järven eteläpään yli. Rataa varten on rakennettu penger, joka katkaisee järven kahteen osaan. Penkereen silta on lyhyt ja se sijaitsee eteläpäässä. Luoteisrantoja seuraa Lamminkosken ja Koskenkylän yhtistävä tie. Kihniön ja Parkanon välinen raja erkanee Koskenjoesta ja seuraa järven koillisrantaa 300 metrin päässä.


title: Linnanjärvi

text: Järven vedenlaatua on tutkittu näytteitä ottaen 10 kertaa vuosina 1966–2014 (Oivan Hertta-tietokanta). Näytteenottajina ovat toimineet Hämeen- ja Pirkanmaan ELY-keskukset sekä Kokemäenjoen vesistön vesiensuojeluyhdistys. Mittauksista kahdeksan on tehty noin 300 metriä Isosaaresta itään syvänteessä. Mittauksissa hapen kyllästysaste oli päällysvedessä 82 % ja alusvedessä 34 %. Veden kokonaisfosforipitoisuus oli päällysvedessä 29 µg/l (mikrogrammaa litrassa) ja alusvedessä 34 µg/l. Kokonaistyppipitoisuus oli vastaavasti 734 µg/l ja 792 µg/l. Näkösyvyys oli keskimäärin 1,25 metriä. Pintavesien yleisen käyttökelpoisuusluokituksen mukaan veden laatu on ollut hyvä, kun veden kokonaisfosforipitoisuus on alle 30 µg/l.


title: Linnanjärvi

text: Järven aikaisempi ja vanhempi nimitys on ollut Nurmijärvi, jota käytettiin ainona nimenä 1650-luvulla. Myöhemmissä 1800-luvun pitäjänkartoissa on järven nimi kirjoitettu "Nurmijärvi". Vaikuttaa siltä, että etelässä parkanolaiset kutsuivat järveä "Linnajärveksi" ja kihniöläoset "Nurmijärveksi". Pitäjänkartassa luusuan lahdessa on kirjoitettu pienellä "Linnajärvi", mutta järven selällä "Nurmijärvi". Isosaarta kutsuttiin nimellä "Lalassaari" tai "Talassaari"", ja Pikkusaarta nimellä "Yksipuinen". Rännärinkoskessa oli luusuassa saari, jota kosken vesi kiersi.


title: Linnanjärvi

text: Vuonna 1908 anoi kunnallislautakunnan esimies F.G. Wirzen lupaa perata Rännärinkoskea. Lupa hankkeeseen annettiin 14.3.1908.


title: Linnanjärvi

text: Käenkosken voimalaitos otettiin käyttöön 1957, jolloin Riuttasjärven patoaltaan vedenpinta nostettiin nykyisen Linnanjärven vedenpinnan tasalle. Samalla Rännärinkoski perattiin syvemmäksi ja oikaistiin suoraksi. Toinen merkittävä muutos järven vairtauksiin tuli Tampere-Seinäjoki-radan myötä 1960–1970-lukujen vaihteessa. Sen perner katkaisi järven eteläpään ja veden tuli virrata kapeamman silta-aukon kautta.


title: Huoltokoulu

text: Huoltokoulu (HuoltoK) oli 1952–2014 toiminut Suomen puolustusvoimien sotilasoppilaitos, joka sijaitsi aluksi Helsingin Santahaminassa ja myöhemmin Lahden Hennalassa.


title: Huoltokoulu

text: Helsingissä alettiin vuodesta 1926 lähtien järjestää sotilashallinnollisia kursseja, joiden seuraajaksi muodostettiin 1933 Sotilashallinnollinen koulu. Tässä sotilasoppilaitoksessa opetettiin vakinaisen väen huoltoalan upseereita toimimaan hallinto- ja huoltotehtävissä sekä rauhan että sodan aikana. Kokonaisuudessaan noin vuoden kestävä jatkokoulutuskurssi oli tavallisesti jaettu kahteen jaksoon. Oppilaitoksen nimi muuttui 1945 Huoltoupseerikouluksi ja 1952 Huoltokouluksi (HuoltoK), joka toimi Helsingin Santahaminassa. Alkuaikoihin verrattuna opetusohjelmia laajennettiin vuosien varrella niin, että esimerkiksi 1960-luvulla oppilaitoksessa annettiin erikoiskoulutus taloushuollon upseereille, huoltopäälliköille, huoltoaliupseereille ja varusmiestalousaliupseereille.


title: Huoltokoulu

text: Huoltokoulussa erikoiskoulutuksen saaneita upseereita nimitettiin huoltopäälliköiksi. Ylimpiä huoltopäällikkövirkoja varten oli hankittava sotakorkeakoulutus. Ylimpään sotilasjohtoon kuului puolustusvoimain huoltopäällikkö, jonka sotilasarvona oli kenraaliluutnantti. Sotatoimiyhtymissä ja joukko-osastoissa huoltopäälliköt olivat everstiluutnantteja tai majureita.


title: Huoltokoulu

text: Huoltokoulu siirrettiin 1968 Santahaminasta Lahden Hennalaan, jonne perustettiin Huoltokoulutuskeskus (HkoulK). Siihen kuuluivat Huoltokoulun lisäksi Lahdessa jo ennestään ollut Lääkintäkoulu ja Moottorikoulu, jonka aiempi nimi oli Helsingin Autopataljoonan Moottoriajoneuvokoulu.


title: Huoltokoulu

text: Huoltokoulu oli Hämeen rykmenttiin kuulunut joukkoyksikkö, jossa 2012 työskenteli noin 70 henkilöä. Se koulutti kadetteja sekä puolustusvoimien ja rajavartiolaitoksen palkattua henkilökuntaa logistiikan perusteista aina johto- ja asiantuntijatehtäviin. Puolustusvoimauudistuksessa Huoltokoulu lakkautettiin ja sen toiminnot siirrettiin vuoden 2015 alussa aloittaneeseen Puolustusvoimien logistiikkalaitoksen logistiikkakouluun, joka sijaitsee Riihimäellä.


title: Park Avenue Viaduct

text: Park Avenue Viaduct on silloilla korotettu tie Manhattanilla New Yorkin kaupungissa, joka muodostaa osan Park Avenue -puistotietä. Grand Central -rautatieterminaali sekä kaksi suurta toimistorakennusta, MetLife Building ja Helmsley Building, ovat 40th Street ja 46th Street -katujen välillä suoraan keskellä Park Avenuen linjausta. Tien liikenne nostetaan tällä välillä Park Avenue Viaductin silloille, joita pitkin liikenne kiertää terminaalin ja MetLife Buildingin oikealta ja vasemmalta, ja liikkuu suoraan Helmsley Buildingin läpi tunneleissa, joiden ympärille tornitalo on rakennettu.


title: Park Avenue Viaduct

text: Park Avenue Viaduct rakennettiin vuosina 1917–1919. Ennen sen valmistumista, vuonna 1913 avattu Grand Central- terminaali katkaisi Park Avenuen ja pakotti sen liikenteen kiertämään muita katuja pitkin. Park Avenue Viaduct lisättiin Yhdysvaltain suojeltavien historiallisten kohteiden National Register of Historic Places -rekisteriin vuonna 1983.


title: Heinz-Juhani Hofmann

text: Heinz-Juhani Hofmann (s. 1973) on suomalainen säveltäjä. Hän on tunnettu etenkin vaikeita aiheita käsittelevistä vokaaliteoksistaan, kuten Kokkolan Oopperakesä -festivaaleilla 2012 kantaesitetystä oopperasta "Ahti Karjalainen – elämä, Kekkonen ja teot" (libretto Juha Hurme); ooppera "Ihmissydän" (2011) käsittelee lasten seksuaalista hyväksikäyttöä ja "Maailmantappaja" (2018) joukkomurhaajaa.


title: Heinz-Juhani Hofmann

text: Heinz-Juhani Hofmannin isä oli kuoronjohtaja Heinz Hofmann.


title: CZ LOKO

text: CZ LOKO on tšekkiläinen veturivalmistaja. Yritys valmistaa vetureita 1435 mm:n ja 1520 mm:n raideleveyksille. Valmistuksen lisäksi yritys modernisoi vetureita.


title: New York and Harlem Railroad

text: New York and Harlem Railroad oli rautatielinja New Yorkin kaupungissa. Se oli yksi varhaisimpia rautateitä Yhdysvalloissa. Linja aloitti toimintansa Manhattanin eteläosassa lyhyellä Prince Street ja 14th Street -katujen välisellä osuudella ensimmäisen kerran vuonna 1832. Rautatietä laajennettiin tämän jälkeen useassa vaiheessa joitakin kortteleita etelään ja pitkälle pohjoiseen.


title: New York and Harlem Railroad

text: Raiteilla liikkuvat vaunut olivat aluksi hevosten vetämiä. Myöhemmin linjalla alettiin käyttää höyryvetureita ja lopulta sähkökäyttöisiä junia. Nykyisen New Yorkin alueen paikkallisjunapalvelu Metro-North Railroadin Harlemin rata käyttää silti pitkälti samaa Park Avenueta myötäilevää linjausta kuin New York and Harlem Railroadin alkuperäinen rata.


title: Lemponen

text:
Lemponen on kylä Kangasalla, kuusi kilometriä kunnan keskustasta länteen.
Lemposen kylä sijaitsee Vatialan osa-alueella, Vatialan ja Lentolan kylien välissä, ja on osa Kangasalan nauhataajamaa, joka jatkuu saumattomasti Tampereen puolelle Vehmaisten ja Holvastin kaupunginosiin.


title: Lemponen

text:
Ensimmäinen maininta Lemposen kylästä, nimellä Riunvaiva, on 1540-luvulta. Kylässä sijaitsi kolme taloa: Lemponen eli Hamppu, Skraatarla eli Raatala ja Välli.
Talot sijaitsivat yhtenä rykelmänä. Isojaon jälkeen Vällin talo muutti nykyiselle paikalleen kylän itälaidalle.
Vatialasta poiketen Lemposen kylällä on edelleen nähtävissä maatalouden synnyttämä peltomaisema.
Pellon keskellä moreenikumpareen päällä sijaitsee rapistunut ja asumaton Raatalan talon päärakennus, jonka vanhimmat osat ovat 1880–1890-luvuilta.
Sen itäpuolella sijaitsevat Hampun tilan rakennukset ovat 1900-luvun alkupuolelta.
Kylän itälaidalla sijaitsevan Vällin talon ympärille on 1970-luvulta lähtien rakentunut Vällin asuinalue.
Rakennushistoriallisesti edustavan Vällin pihapiirin rakennukset ovat 1920–1930-luvuilta.
Talojen pohjoispuolella sijaitseva matalakasvuinen Lemposen niitty on merkittävä elinympäristö monille hyönteisille. Niityllä kasvaa mm. alueellisesti uhanalaista musta-apilaa ja harvinaista pehmytmesiheinää. Aluetta pidetään luonnon monimuotoisuuden kannalta erityisen tärkeänä.
Lemposesta pääsee Tampereen seudun joukkoliikenteen linjalla 1 Tampereen keskustaan sekä Tampere-Pirkkalan lentoasemalle
ja linjalla 45 Kangasalan keskustaan. Molemmilla linjoilla pääsee lisäksi Lentolan liikekeskukseen.


Matkakertomuksia – Mika Waltarin matkassa 1927–1968 on Mika Waltarin kirjoituksista koottu teos, joka ilmestyi 1988 kustantajana WSOY. Varsinaisten matkakirjojensa "Yksinäisen miehen juna" ja "Lähdin Istanbuliin" lisäksi Waltari kirjoitti lehtiartikkeleita, joita on koottu tähän kirjaan. Teoksen ovat toimittaneet Rudy de Casseres ja Raimo Salomaa.


title: Matkakertomuksia – Mika Waltarin matkassa 1927–1968

text: Paljon matkustanut Waltari kirjoitti muun muassa Kansan Kuvalehteen ja Suomen Kuvalehteen. Alkuun hän teki laajoja kiertomatkoja useisiin maihin mutta myöhemmin kohteena oli jokin tietty maa.


title: Sperduti nel buio

text: Sperduti nel buio (”Pimeään kadonneet”) on vuonna 1914 valmistunut italialainen mykkäelokuva. Roberto Braccon näytelmään perustuvan elokuvan on ohjannut Nino Martoglio. Sitä pidetään yhtenä italialaisen neorealismin edeltäjistä. "Sperduti nel buion" ainoa säilynyt kopio katosi toisen maailmansodan aikana.


title: Sperduti nel buio

text: Paolina on Vallenzan herttuan avioton tytär, joka hankkii elantonsa kerjäläisenä ja pikkurikollisten apurina. Sokea Nunzio soittaa viulua kasvatusisänsä kapakassa. He tapaavat sattumalta toisensa, pakenevat riistäjiään ja perustavat yhteisen kodin. Paolinan vanha isä ryhtyy etsimään tytärtään, mutta ei löydä häntä, vaikka tämä elää aivan hänen vierellään. Herttua kuolee ja jättää omaisuutensa petolliselle Livialle. Paolinan entinen rakastaja Gennaro uhkaa tappaa Nunzion, jos nainen ei suostu hänen ehdotuksiinsa. Gennaro tunkeutuu heidän kotiinsa, mutta Nunzio tekee hänen aikeensa tyhjiksi. Pariskunta pakenee kaupungista ja jatkaa vaellustaan pimeydessä. Nunziolle pimeys on fyysistä, Paolinalle moraalista.


title: Sperduti nel buio

text: Historiallisten spektaakkelien ja yläluokkaisten intohimodraamojen rinnalla italialaisessa mykkäelokuvassa esiintyi myös kirjallisuuteen ja teatteriin perustuvia realistisia pyrkimyksiä. Voimakkaimmin ne näkyivät Napolissa tuotetuissa elokuvissa.


title: Sperduti nel buio

text: Tyyliltään ja ilmaisultaan realistisista elokuvista kuuluisimpia ovat Gustavo Serenan "Assunta Spina" (1915) sekä Nino Martoglion "Sperduti nel buio", joka perustuu Roberto Braccon samannimiseen näytelmään (suomeksi "Hämärän lapsia", 1901). Se kuuluu Morgana Filmin tuottamaan trilogiaan, jonka muut osat ovat "Capitan Blanco" (1914) ja Émile Zolan romaaniin perustuva "Teresa Raquin" (1915). Juoneltaan melodramaattinen teos kuvaa Napolin köyhälistön slummeja, joiden vastakohtana ovat yläluokan loisteliaat palatsit. Yhteiskuntakriittinen elokuva kiinnittää huomiota henkilöhahmojen psykologiaan ja esittää heidän ympäristönsä mahdollisimman todenmukaisena ja konkreettisena. Sen musiikista vastasi Enrico De Leva, joka oli tehnyt Braccon näytelmään laulun "Passero sperduto".


title: Sperduti nel buio

text: Elokuvan yleisö- ja arvostelumenestys oli aikanaan heikko. Sen myöhempi maine perustuu Umberto Barbaron ja muiden kriitikoiden "Cinema"-lehdessä 1930-luvun lopulla julkaisemiin ylistäviin arvioihin. Kokeellisen elokuvakeskuksen opiskelijoille esitettynä elokuva vaikutti toisen maailmansodan jälkeisen italialaisen neorealismin syntyyn. "Sperduti nel buion" ainoa säilynyt kopio katosi sodassa saksalaisten ryöstösaaliin mukana, mikä on tehnyt siitä eräänlaisen elokuvahistoriallisen myytin. Elokuvasta voi muodostaa käsityksen "Bianco e Nero" -lehden erikoisnumerossa vuonna 1987 julkaistun käsikirjoituksen, stillkuvien ja muiden materiaalien avulla. "Sperduti nel buion" kohtalosta on tehty myös dokumenttielokuva.


title: Sperduti nel buio

text: Roberto Braccon näytelmästä on tehty myös toinen samanniminen elokuva vuonna 1947. Camillo Mastrocinquen ohjaamassa elokuvassa Nunziota esittää ehkä hieman yllättävästi Vittorio De Sica.


title: AirBridgeCargo Airlines

text: AirBridgeCargo Airlines on venäläinen rahtilentoyhtiö. Se on Volga-Dnepr Airlinesin säännöllisestä rahtiliikenteestä vastaava tytäryhtiö. Sen solmukohtia ovat Moskovan Šeremetjevon, Domodedovon ja Vnukovon lentoasemat.


title: AirBridgeCargo Airlines

text: Vuodenvaihteessa 2018–2019 AirBridgeCargo Airlines lensi seuraaviin kohteisiin:


title: AirBridgeCargo Airlines

text: AirBridgeCargo Airlinesin laivastoon kuuluivat joulukuussa 2018 seuraavat lentokoneet:


title: Kulttuurikasvatussuunnitelma

text: Kulttuurikasvatussuunnitelma on suunnitelma siitä, miten kulttuuri-, taide- ja kulttuuriperintökasvatusta toteutetaan kunnassa tai alueella osana opetusta.. Se laaditaan ja sitä toteutetaan koulujen ja kulttuuri- ja taidealan toimijoiden yhteistyönä. Se pohjaa kunnan omaan kulttuuritarjontaan ja kulttuuriperintöön sekä lasten ja nuorten omaehtoiseen toimintaan.


title: Kulttuurikasvatussuunnitelma

text: Kulttuurikasvatussuunnitelma perustuu Opetushallituksen laatimiin valtakunnallisiin Opetussuunnitelman perusteisiin. Perusopetuksen opetussuunnitelmassa (1.8.2016 alkaen) kulttuurikasvatussuunnitelma mainitaan paikallista opetussuunnitelmaa täydentävänä mahdollisuutena.


title: Kulttuurikasvatussuunnitelma

text: Kulttuurikasvatussuunnitelma perustuu opetussuunnitelman toteuttamiseen ja tekee koulujen kulttuurikasvatustyöstä tavoitteellista. Samalla se takaa kaikille oppilaille samat osallistumisen mahdollisuudet. Kulttuurikasvatus koskee kaikkea opetusta, ei vain taide- ja taitoaineita, ja nivoo yhteen eri oppiaineita. Kulttuurikasvatussuunnitelmien nimet ja sisällöt vaihtelevat runsaasti, sillä suunnitelmista ole tehty valtakunnallista linjausta. Kulttuurikasvatussuunnitelmista voidaan käyttää myös nimeä kulttuuripolku, kulttuurikasvatusohjelma tai kulttuurikalenteri


title: Kulttuurikasvatussuunnitelma

text: Lastenkulttuuripoliittisessa ohjelmaehdotuksessa (OKM 2014) kannustetaan kunnan kulttuurikasvatussuunnitelman tekemiseen, sillä sen avulla taataan kaikille lapsille ja nuorille tutustuminen oman asuinpaikan taiteeseen ja kulttuuriperintöön:


title: Kulttuurikasvatussuunnitelma

text: Vuonna 2017 yli sadassa Suomen kunnassa on oma kulttuurikasvatussuunnitelma. Joissakin kunnissa kulttuurikasvatussuunnitelmat ovat olleet käytössä jo pitkään osana perusasteen paikallista opetussuunnitelmaa ja vakiintuneet kunnan tavaksi tehdä lastenkulttuurityötä. Kuntien suunnitelmat voivat kulkea kulttuuriopetussuunnitelman, kulttuuripolun, -rappusten tai -reitin nimellä. Suomessa käytössä olevat kulttuurikasvatussuunnitelmat on listattu Suomen lastenkulttuurikeskusten liiton sivuille.


title: CargoLogicAir

text: CargoLogicAir on brittiläinen rahtilentoyhtiö. Se on Volga-Dnepr Airlinesin omistaman AirBridgeCargo Airlinesin tytäryhtiö. Sen solmukohtia ovat Stanstedin lentoasema Lontoossa ja Manchesterin lentoasema.


title: CargoLogicAir

text: Se sai ensimmäisen lentokoneensa lokakuussa 2015, ja toiminnan odotettiin alkavan lähiaikoina.


title: CargoLogicAir

text: CargoLogicAirin laivastoon kuuluivat loka-marraskuussa 2016 seuraavat lentokoneet:On arvioitu, että osa 18 Boeing 747-8F -koneesta, jotka AirBridgeCargo Airlinesilla on tilauksessa, tulee CargoLogicAirin käyttöön.


title: Sunglasses at Night

text: Sunglasses at Night on kanadalaisen Corey Hartin kappale. Se julkaistiin tammikuussa 1984 ensimmäisenä singlenä hänen debyyttialbumiltaan "First Offense". Kappale menestyi Yhdysvalloissa yltäen elokuussa 1984 Billboard Hot 100 -listalla seitsemänneksi.